

**MINISTRIA E FINANCAVE**

**DREJTORIA E PËRGJITHSHME EKONOMIKE DHE SHËRBIMEVE MBËSHTETËSE**

**DREJTORIA E BUXHETIT DHE MENAXHIMIT FINANCIAR**

**RELACION**

**MBI**

**MONITORIMIN E TETË MUJORIT TË FONDEVE BUXHETORE TË**

**VITIT 2024**

SHTATOR 2024

# **1.ANALIZA E PLANIT TË BUXHETIT PËR 8-MUJORIN E VITIT 2024**

Në zbatim të Ligjit nr. 9936, datë 26.06.2008 *“Për menaxhimin e sistemit buxhetor në Republikën e Shqipërisë”*, i ndryshuar, të ligjit nr. 97/2023 “*Për buxhetin e vitit 2024*”, Udhëzimit nr. 9, datë 20.03.2018 “*Për procedurat standarde të zbatimit të buxhetit*”*,* të Ministrit të Financave, Udhëzimit Plotësues nr. 1 datë 24.01.2024 “*Për zbatimin e buxhetit të vitit 2024”,* për vitin 2024, detajimi i buxhetit është mbështetur në Programin Buxhetor Afatmesëm 2024-2026 si dhe në prioritetet e përcaktuara në Programin e Qeverisë. Për përmbushjen e misionit të Ministrisë së Financave, që është arritja e stabilitetit ekonomik nëpërmjet drejtimit me efektshmëri, efektivitet dhe transparencë të financave publike, fondet buxhetore për vitin 2024 janë alokuar për 13 programe si më poshtë:

Programet e sistemit të Financave

1. Planifikimi, Menaxhimi dhe Administrimi
2. Menaxhimi i Shpenzimeve Publike
3. Ekzekutimi i Pagesave të Ndryshme
4. Menaxhimi i të Ardhurave Tatimore
5. Menaxhimi i të Ardhurave Doganore
6. Lufta Kundër Transaksioneve Financiare Jo-Ligjore

Programet e sistemit të Ekonomisë

1. Mbështetje për Zhvillim Ekonomik
2. Mbështetje për Mbikëqyrjen e Tregut, Infrastruktura e Cilësisë dhe Pronësia Industriale
3. Sigurimi Shoqëror
4. Tregu i Punës
5. Inspektimi në Punë
6. Arsimi i Mesëm Profesional
7. Strehimi

Mbulimi i prioriteteve strategjike të institucionit me fondet e mjaftueshme buxhetore i siguron institucionit qëndrueshmërinë dhe integritetin e nevojshëm për arritjen e rezultateve që përmirësojnë jetën e qytetarëve. Në zbatim të Udhëzimit nr. 14, datë 30.05.2023 “*Për procedurat standarde të monitorimit të buxhetit për njësitë e qeverisjes qëndrore*”, Ministria e Financave për 8-mujorin e vitit 2024 ka menaxhuar dhe vlerësuar me përparësi të veçantë proçesin e monitorimit të zbatimit të fondeve buxhetore. Proçesi i monitorimit ofron informacion të detajuar mbi ecurinë e zbatimit të buxhetit dhe mbulon periudhën 1 janar 2024 deri më 31 gusht 2024. Analiza e raportit të monitorimit të zbatimit të buxhetit 8-mujor i mundëson institucionit orientimin dhe sigurimin e një informacioni shtesë për të përmirësuar proçesin e planifikimit dhe të menaxhimit të buxhetit.

Raporti i monitorimit të zbatimit të buxhetit përfshin performancën financiare, produktet dhe objektivat e realizuar për çdo program që ka në fushën e përgjegjësisë shtetërore Ministria e Financave.

Buxheti i MF-së për vitin 2024 është miratuar me ligjin nr.97/2023, me një plan fillestar prej 55.1 miliard lekë, nga ku shpenzimet korrente në vlerën prej 53 miliard lekë miratuar me shkresën nr. 23989/1, datë 31.01.2024 dhe shpenzimet kapitale në vlerën prej 2.1 miliard lekë miratuar me shkresën nr. 2349/1, datë 20.03.2024. Gjatë 8-mujorit të vitit 2024, ky plan ka pësuar ndryshime si rezultat i përfitimit të fondeve buxhetore nga VKM-ja, nëpërmjet rishpërndarjeve të fondeve dhe Aktit Normativ nr. 1, datë 20.02.2024 paraqitur në mënyrë të përmbledhur, sipas tabelës më poshtë:

në mijë lekë



Nga të dhënat e tabelës vihet re se, buxheti fillestar për vitin 2024 ka ndryshuar për sa më poshtë:

-Shtuar shpenzimet korrente në vlerën prej 14 milion lekë, si rezultat i detajimit të fondit të veçantë për vitin 2024, miratuar me shkresën nr. 760/1, datë 21.02.2024.

-Shtuar shpenzimet korrente në vlerën prej 17.9 milion lekë në programin *“Ekzekutim i pagesave të ndryshme”,* si rezultat i VKM-së nr. 177, datë 27.03.2024 *“Për Ekzekutimin e Vendimit të Gjykatës Evropiane për të drejtat e njeriut, datë 07.11.2023, për çështjen “Durdaj dhe të tjerë kundër Shqipërisë”(Për kërkesën nr.63543/09 dhe 3 kërkesa të tjera)””.*

*-*Si rezultat i Aktit Normativ nr. 1, datë 20.02.2024 dhe VKM-së nr. 31, datë 17.01.2024 “*Për përcaktimin e fushës së përgjegjësisë shtetërore të Ministrisë së Financave*” është pakësuar plani i buxhetit në vlerën prej 40.3 miliard lekë (nga të cilat: 2.7 miliard lekë janë shpenzime personeli, 37.2 miliard lekë janë shpenzime korrente dhe 300 milion lekë janë shpenzime kapitale).

Për shkak të ndarjes së sektorit të ekonomisë nga sektori i financave, fondet e përdoruara deri në fund të muajit prill 2024 për programet e ekonomisë mbeten në satusin plan-fakt në grupin 10 të MF-së, ndërsa pjesa e fondeve disponibël kaluan në favor të Ministrisë së Ekonomisë, Kulturës dhe Inovacionit.

-Referuar kërkesave të paraqitura nga SASPAC, me miratim nga Drejtoria e Përgjithshme e Buxhetit janë transferuar kundrejt bashkive fonde në vlerën 23.6 milion lekë, me qëllim përdorimin e këtyre fondeve për parafinancimin, bashkëfinancimin dhe pagesën e tatimit mbi vlerën e shtuar dhe detyrimeve doganore për projektet me financim të huaj.

-Në mbështetje të ligjit nr. 8097, datë 21.03.1996 “*Për pensionet shtetërore suplementare të personave që kryejnë funksione kushtetuese dhe të punonjësve të shtetit*”, VKM-së nr. 548, datë 27.07.2016 “*Për miratimin e kritereve, rregullave dhe procedurave për përfitimin e pensioneve shtetërore suplementare të personave që kryejnë funksione kushtetuese dhe të punonjësve të shtetit, pas largimit nga funksioni*”, si dhe në vijim të kërkesave të institucioneve në RSH, me miratim nga Drejtoria e Përgjithshme e Buxhetit u janë transferuar këtyre institucioneve fonde në vlerën 10.2 milion lekë, me qëllim shpërblimin efunksionarëve pas ndërprerjes nga funksioni i tyre.

-Në mbështetje të Vendimit nr. 421, datë 26.06.2024, të Këshillit të Ministrave “*Për disa shtesa dhe ndryshime në Vendimin e Këshillit të Ministrave nr.325, datë 31.05.2023 “Për miratimin e strukturave të pagave, niveleve të pagave dhe shtesave të tjera mbi pagë të Zëvëndësministrit, funksionarëve të Kabineteve, Prefektit, Nënprefektit, Nëpunësve Civilë dhe Nëpunësve në disa institucione të administratës publike”*, Vendimit nr. 422, datë 26.06.2024 të Këshillit të Ministrave “*Për një ndryshim në Vendimin nr. 326,  datë 31.05.2023, të Këshillit të Ministrave “Për pagat e punonjësve mbështetës dhe punonjësve të tjerë të specialiteteve të ndryshme në disa institucione të ndryshme në disa institucione të administratës publike”*, nga fondi kontigjencës u akorduan fonde shtesë si rezultat i efektit të rritjes së pagave në vlerën prej 216.1 milion lekë, miratuar me shkresën nr. 9878/1, datë 29.07.2024 nga Drejtoria e Përgjithshme e Menaxhimit të Buxhetit.

-Sipas rishpërndarjeve të fondeve midis artikujve dhe njësive shpenzuese për plotësimin e kërkesave të paraqitura nga institucionet e varësisë, pjesën më të madhe të rishpërndarjeve e zënë shpenzimet për paga dhe sigurime për degët e thesareve në rrethe, plani i buxhetit i të cilëve nuk mbulonte nevojat vjetore për shpenzime personeli referuar organikave të miratuara.

Në fund të 8-mujorit për vitin 2024, si rezultat i ndryshimeve plani i buxhetit për Ministrinë e Financave ka mbetur në vlerën prej 15 miliard lekë, buxhet i cili është përdorur dhe pritet të përdoret në vijim në funksion të përmbushjes së plotë të detyrimeve të miratuara me ligj.

# **2.ANALIZA E REALIZIMIT TË BUXHETIT PËR 8-MUJORIN E PARË 2024**

# Krahas ndjekjes së planit, MF ka ndjekur me përparësi edhe realizimin e fondeve buxhetore ndaj planit të miratuar, të detajuar në nivel treguesish të performancës.

Strukturat e MF-së kanë kryer monitorimin e treguesve buxhetorë me qëllim ndjekjen në vijimësi të objektivave të synuar në përputhje me planin strategjik të ecurisë së institucionit dhe të të gjitha kërkesave ligjore. Në 8-mujorin e vitit 2024, situata në lidhje me realizimin e shpenzimeve të buxhetit në nivel programi, krahasuar me planin, sipas të dhënave të gjeneruara nga Sistemi Financiar Informatik të Qeverisë (SIFQ), paraqitet si më poshtë:

në mijë lekë



Duke marrë në analizë peshën e shpenzimeve sipas programeve mbi totalin e buxhetit të MF-së (duke përjashtuar programet e ekonomisë pasi plani i tyre i rishikuar nuk është i plotë për të gjithë vitin), pjesën më të madhe të planit të rishikuar të shpenzimeve buxhetore e zë programi *“Menaxhimi i të ardhurave doganore”* me 31%, programi *“Menaxhim i të ardhurave tatimore”* me 21%, ndjekur nga programi *“Planifikim, Menaxhim, Administrim”* dhe *“Ekzekutim i pagesave të ndryshme”* me 9%, ndërsa programet e tjera zënë një peshë më të vogël.

Duke u mbështetur në veprimtarinë bazë të institucionit, kjo shpërndarje e planit të shpenzimeve buxhetore lidhet drejtpërdrejtë me natyrën e punës dhe kërkesat e MF-së për përmbushjen e detyrimeve ligjore.

Nëse do të marrim në analizë peshën e shpenzimeve ndërmjet atyre të planifikuara dhe të realizuara evidentohet një ruajtje e peshës së këtyre shpenzimeve si në buxhetin e planifikuar ashtu edhe në atë të realizuar për 8-mujorin e vitit 2024. Gjatë kësaj periudhe e në vazhdim, synohet vijimi i konsolidimit financiar dhe administrativ të institucionit me qëllim arritjen plotësisht të realizimit të buxhetit dhe treguesve të performancës të përcaktuar në Programin Buxhetor Afatmesëm 2024-2026. Gjithashtu, për pjesën e mbetur të vitit 2024 do të vijohet të synohet përdorimi me eficencë dhe efektivitet maksimal i burimeve financiare.

Në nivel grupi, gjatë 8-mujorit të vitit 2024, buxheti për MF-në është realizuar rreth 9.3 miliard lekë ose 62% e planit të rishikuar, pa përfshirë të ardhurat jashtë limitit (nga të cilat 5.42 miliard lekë ose 49% i përkasin realizimit të buxhetit për programet e financave dhe 3.8 miliard lekë ose 100% i përkasin realizimit të buxhetit për programet e ekonomisë). Nga të dhënat e tabelës, për programet e ekonomisë bie në sy realizimi 100% i fondeve buxhetore, kjo për shkak të ndarjes së sistemit të financave nga ekonomia me Aktin Normativ nr. 1, datë 20.02.2024 dhe VKM-së nr. 31, datë 17.01.2024 “*Për përcaktimin e fushës së përgjegjësisë shtetërore të Ministrisë së Financave*”, nëpërmjet të cilit fondet e realizuara të ekonomisë deri në fund të muajit prill 2024 mbetën në statusin plan-fakt për vitin 2024 në grupin 10 të MF-së, ndërsa fondet në statusin disponibël kaluan në favor të grup 12, Ministrisë së Ekonomisë, Kulturës dhe Inovacionit.

Meqënëse plani i buxhetit të vitit 2024 dhe realizimi i tij për programet e ekonomisë është mbyllur për periudhën 4-mujore nuk do të shërbejnë si bazë krahasuese për periudhën 8-mujore dhe si rrjedhojë si bazë krahasimore do të merren vetëm programet e sistemit të financave.

Për sa më lart, krahasuar me të njëjtën periudhë të një viti më parë, në 8-mujorin e vitit 2023, buxheti për programet e sistemit të financave u realizua në vlerën 5.45 miliard lekë ose 28.5 milion lekë më shumë se realizimi i buxhetit për vitin 2024.

Sikurse vërehet edhe nga tabela, programet e sistemit të financave krahasuar me 8-mujorin e një viti më parë paraqiten me një vlerë në zbritje të realizimit të buxhetit për sistemin e doganave dhe tatimeve si dhe me një vlerë në rritje të realizimit të buxhetit për programet e tjera.

Ndërsa për sa i takon 8-mujorit të vitit 2024, në programin e sistemit të financave, me realizimin më të lartë të buxhetit paraqitet programi *“Planifikim, Menaxhim dhe Administrim”* me 58%, *“Menaxhim i të ardhurave tatimore”* me 57%, ndjekur nga programi *“Menaxhim i të ardhurave doganore”* me 52%, si dhe programi *“Lufta kundër transaksioneve financiare jo-ligjore”* me 40% dhe me realizimin më të ulët të buxhetit për 8-mujorin e vitit 2024 paraqiten programi *“Ekzekutim i pagesave të ndryshme”* me 16% dhe programi *“Menaxhim i shpenzimeve publike”* me 37%.

Në vijim të analizës së realizimit të buxhetit për 8-mujorin 2024, situata në lidhje me realizimin e shpenzimeve në nivel llogarie ekonomike për MF-në paraqitet si më poshtë:

 në mijë lekë



Nga të dhënat e tabelës vihet re se pjesën më të madhe të fondeve mbi totalin e buxhetit të MF-së, e zë art. 600 (zëri paga) me 33%, art. 602 (zëri mallra dhe shërbime të tjera) me 27%, art. 604 (zëri transferta korente të brendshme) me 19% dhe pjesën më të vogël e zë art. 603 (zëri subvencione) me 0.2% dhe art. 605 (zëri transferta korrente të huaja) me 1%.

Përsa i takon zbatimit të buxhetit, me peshën më të madhe të realizimit paraqitet art. 600 (zëri paga) me 35%, 604 (zëri transferta korente të brendshme) me 29%, art. 602 (zëri mallra dhe shërbime të tjera) me 24% dhe me peshën më të vogël të realizimit paraqitet art. 605 (zëri transferta korrente të huaja) me 0.1%, art. 603 (zëri subvencione) me 0.4%, art. 606 (zëri për buxhet familjar dhe individ) dhe art. 232 (zëri transferta kapitale) me 3%.

Nisur nga fakti se buxheti i vitit 2024 dhe realizimi i tij për programet e ekonomisë është mbyllur me periudhën 4-mujore për vitin 2024 si bazë krahasuese për periudhën 8-mujore është marrë në konsideratë realizimi 4-mujor i vitit 2023 për programet e ekonomisë dhe realizimi 8-mujor për vitin 2023 për programet e financave kundrejt të njëjtës logjikë për vitin 2024.

Në nivel grupi, gjatë 8-mujorit të vitit 2024, buxheti për MF-në është realizuar rreth 9.3 miliard lekë ose 62% e planit të rishikuar pa përfshirë të ardhurat jashtë limitit, nga të cilat (5.42 miliard lekë ose 49% i përkasin realizimit të buxhetit për programet e financave dhe 3.8 miliard lekë ose 100% i përkasin realizimit të buxhetit për programet e ekonomisë).

Sikurse u vu re edhe në tabelën më lart, buxheti i vitit 2023 për programet e sistemit të financave u realizua në vlerën 5.45 miliard lekë ose 28.5 milion lekë më shumë se realizimi i buxhetit për vitin 2024, konkretisht me një vlerë në zbritje të realizimit të buxhetit për shpenzimet kapitale, e cila do detajohet më poshtë sipas programeve respektive.

# **3.ANALIZA FINANCIARE SIPAS PROGRAMEVE**

### **3.1. PROGRAMET E SISTEMIT TË FINANCAVE**

### **3.1.1.Programi i Planifikimit, Menaxhimit dhe Administrimit (Programi 01110)**

Programi zhvillon politika dhe strategji ministeriale. Ai koordinon dhe monitoron performancën e programeve të Ministrisë, veçanërisht për të promovuar një përdorim më eficent dhe efektiv të burimeve njerëzore dhe financiare. Ky program përcakton menaxhimin dhe mbështetjen administrative për programet e tjera të ministrisë, veçanërisht në vazhdimësinë e zhvillimit të kapaciteteve menaxhuese në të gjitha nivelet e ministrisë për të mundësuar përgatitjen, zhvillimin dhe implementimin e politikave dhe kuadrit ligjor në përputhje me standardet e BE-së.

Nisur nga qëllimi i këtij progami që është mirëmenaxhimi i financave publike përmes hartimit të politikave në fushën e financave dhe nisur nga objektivi që është rritja dhe zhvillimi i kapaciteteve planifikuese dhe menaxhuese, nëpërmjet programeve trajnuese dhe zhvilluese në respektim edhe të parimit të barazisë gjinore, ky program është fokusuar në mbështetjen e financimit të institucioneve si:

-Aparati i Ministrisë së Financave (pa përshfirë pjesën e stafit të Drejtorisë së Përgjithshme të Thesarit);

-Drejtorinë e Përgjithshme të Taksës së Pasurisë;

-Drejtorinë e Përgjithshme të Financimeve dhe kontraktimeve për fondet e BE-së, BB-së dhe donatorëve të tjerë (CFCU);

-Qendrën e trajnimit të administratës tatimore dhe doganore.

Buxheti fillestar për këtë program u miratua me ligjin nr. 97/2023 në vlerën prej 1.4 miliard lekë, buxhet i cili gjatë 8-mujorit u realizua në vlerën prej 761.7 milion lekë, pa përfshirë të ardhurat jashtë limitit.

Gjatë 8-mujorit, plani i buxhetit për këtë program u rishikua nga 1.4 miliard në vlerën prej 1.3 miliard lekë si më poshtë:

-Si rezultat i Aktit Normativ nr. 1, datë 20.02.2024 për shkak të ndarjes së sektorit të ekonomisë nga sektori i financave, plani i buxhetit u pakësua me 116.3 milion lekë në shpenzimet e personelit.

-Shpenzimet korrente u shtuan në vlerën 800 mijë lekë si rezultat i detajimit të fondit të veçantë dhe në vlerën 586 mijë lekë për shpërblimin efunksionarëve pas ndërprerjes nga funksioni i tyre.

-Në kuadër të politikës së rritjes së pagave nga fondi kontigjencës u akorduan fonde shtesë në vlerën prej 18.9 milion lekë, miratuar me shkresën nr. 9878/1, datë 29.07.2024.

Me qëllim arritjen e objektivave të këtj programi, zbatimi i buxhetit paraqitet sipas tabelës më poshtë:

në mijë lekë



Nga të dhënat e tabelës rezulton se buxheti për 8-mujorin është realizuar në masën 58% ndaj planit të rishikuar, nga ku shpenzimet për paga dhe sigurimet shoqërore zënë rreth 45% të totalit dhe janë realizuar në masën 71% ndaj planit total.

Shpenzimet korrente zënë rreth 10% të totalit dhe janë realizuar në masën 76% ndaj planit total. Për funksionimin normal të veprimtarisë së Aparatit të MF-së, plani i këtyre shpenzimeve nuk mbulon nevojat deri në fund të vitit e si rrjedhojë është kërkuar rishikim buxheti për këtë zë.

Shpenzimet kapitale nga financimi i brendshëm zënë rreth 14% të totalit dhe janë realizuar në masën 5% ndaj planit total, realizim i ulët për shkak të kohëzgjatjes së procedurave të tenderimit deri në lidhjen e kontratës.

Shpenzimet nga financimi i huaj zënë rreth 31% të totalit dhe janë realizuar në masën 58%.

* Fondet buxhetore të këtij programi janë organizuar në këto produkte dhe projekte, realizimi i të cilave, rezulton si më poshtë:

- Shpenzimet Korrente

**Produkti “Akte ligjore dhe nënligjore” (91001AA)** përfshin shpenzimet e personelit dhe shpenzimet operative të realizuara në vlerën prej 510.7 milion lekë ose në masën 81%, me qëllim ushtrimin e veprimtarisë së Aparatit të Ministrisë së Financave (pa përfshirë Drejtorinë e Përgjithshme të Thesarit). Me synimin e mirëmenaxhimit të financave publike përmes hartimit të politikave në fushën e financave për këtë produkt gjatë 8-mujorit janë miratuar 53 akte ligjore/nënligjore nga drejtoritë përkatëse, sipas fushës së përgjegjësisë.

**Produkti “Trajnime të kryera nga QTATD” (91001AB)** përfshin shpenzimet e personelit dhe shpenzimet operative të realizuara në vlerën prej 10.5 milion lekë ose në masën prej 33% me qëllim ushtrimin e veprimtarisë së Qendrës së trajnimit të administratës tatimore dhe doganore në zbatim të VKM-së nr. 602, datë 14.09.2022 “*Për krijimin, organizimin dhe funksionimin e Qendrës së Trajnimit të Administratës Tatimore dhe Doganore*”.

Realizimi i ulët i shpenzimeve të personelit ka ardhur për shkak të vakancave që janë krijuar nga miratimi i strukurës së re, miratuar me Urdhrin e Kryeministrit nr. 46, datë 19.03.2024 me qëllim përfshirjen e trajnerëve të brendshëm për dhënien e mësimit dhe hartimin e kurrikulave për tema të caktuara, mbikqyrjen e proçesit të mësimdhënies, kryerjen e kërkimeve studimore si dhe kryerjen e botimeve në fushën fiskale.

Realizimi i këtij produki ka synim trajnimin dhe ngritjen e kapaciteteve të administratës tatimore dhe doganore, në përputhje me objektivat strategjike në këtë fushë. Sasia vjetore e planifikuar është 1,050 orë trajnimi, nga të cilat realizuar për 8-mujorin 468 orë, zhvilluar 38 tema trajnimi (15 tema të nivelit funksional, 10 tema të nivelit vazhdues dhe 13 tema të nivelit bazë), nëpërmjet të cilëve trajnuar 686 punonjës në total (327 punonjës të nivelit funksional, 33 punonjës të nivelit bazë dhe 326 punonjës të nivelit vazhdues).

**Produkti “Kontrata të monitoruara nga CFCU” (91001AC)** përfshin shpenzimet e personelit dhe shpenzimet operative të realizuara në vlerën prej 1.6 milion lekë me qëllim ushtrimin e funksioneve të Drejtorisë së Përgjithshme të Financimeve dhe Kontraktimeve për fondet e BE-së, Bankës Botërore dhe Donatorëve të tjerë,shërbimet mbështetëse dhe transaksionet financiare të së cilës mbulohen nga aparati i MF-së. Ky produkt ka synim sigurimin e një menaxhimi administrativ efektiv, financiar dhe teknik te projekteve te miratuara sipas marrëveshjeve financiare me Komisionin Evropian, Bankën Botërore dhe Donatorë të tjerë. Për vitin 2024, priten të monitorohen rreth 39 kontrata, nga të cilat gjatë 8-mujorit janë monitoruar 33 prej tyre, monitorimi i të cilave vijon edhe për muajt e tjerë të vitit. Duke marrë në konsideratë kërkesat e IPA III, gjatë 8-mujorit të vitit 2024 u miratua struktura e re për CFCU-në me Urdhrin e Kryeministrit nr. 59, datë 18.04.2024, me synim rritjen e detyrave dhe përgjegjësisë së CFCU-së për menaxhimin e portofolit të projekteve nën IPA III, kryesisht për shkak të veçorive të mëposhtme:

-Portofoli IPA III i projekteve krahasuar me IPA II bëhet më kompleks kur bëhet fjalë për shumëllojshmërinë e llojeve dhe natyrën e kontratave.

-Buxheti total në IPA III që do të menaxhohet është dukshëm në rritje krahasuar me IPA II (rreth pesëfish).

-CFCU do të zbatojë kontratat e parashikuara sipas programeve operacionale pa kontrolle ex-ante të EUD-së, gjë që vendos një përgjegjësi shtesë dhe si rrjedhim, një barrë mbi kapacitetin e CFCU-së për sa i përket ngarkesës më të lartë të punës, rritjes së numrit të rreziqeve që duhen minimizuar, etj;

**Produkti “Taksa pasurie të arkëtuara” (91001AD)** përfshin shpenzimet e personelit dhe shpenzimet operative të realizuara me qëllim ushtrimin e veprimtarisë së Drejtorisë së Përgjithshme të Taksës së Pasurisë, shërbimet mbështetëse dhe transaksionet financiare të së cilës mbulohen nga aparati i MF-së. Bazuar në Ligjin nr. 9632/2006,Drejtoria e Përgjithshme e Taksës së Pasurisë: a) menaxhon regjistrin qendror të bazës së të dhënave të pasurive të paluajtshme (Kadastra Fiskale); b) udhëheq, nga pikëpamja metodologjike, në lidhje me administrimin e taksës mbi pasuritë e paluajtshme; c) vlerëson vlerën e pasurisë së paluajtshme për ndërtesat me metodat e përcaktuara me vendim të Këshillit të Ministrave, si dhe detyrimin për taksën e pasurisë ndërtesë.

Bazuar në VKM nr. 273, datë 16.05.2018 “*Për krijimin e Regjistrit Qendror të Bazës së të Dhënave për Llogaritjen e Taksës Vendore të Pasurisë së Paluajtshme “Ndërtesë” (Kadastra Fiskale)*”, Regjistri Qendror i Bazës së të Dhënave për Llogaritjen e Taksës Vendore mbi Pasurinë e Paluajtshme “ndërtesë” (Kadastra Fiskale)” përmban të dhëna në nivel kombëtar vetëm për qëllimin e llogaritjes së taksës së pasurisë së paluajtshme. Popullimi i vazhdueshëm i të dhënave në RQTVPP, për efekt të vlerësimit të bazës së taksueshme për ndërtesat, për rrjedhojë edhe të taksës vendore të ndërtesës, bëhet nga njësitë e vetëqeverisjes vendore nën monitorimin dhe asistencën e DPTP-së, në bazë të aksesit për territorin në juridiksionin administrativ përkatës. Gjithashtu, njësia e vetëqeverisjes vendore akseson RQTVPP për hedhjen, përpunimin, korrektimin e të dhënave mbi të cilat bazohet llogaritja e bazës së taksës vendore të ndërtesës (vlera e taksueshme) si dhe e shumës së taksës për t’u paguar nga çdo taksapagues për territorin administrativ që mbulon.

Aktualisht, struktura e bazës së të dhënave e Regjistrit Qendror i Bazës së të Dhënave për llogaritjen e taksës vendore mbi pasurinë e paluajtshme “ndërtesë” (Kadastra Fiskale) është e bazuar në 3 (tre) burime:

-Agjencia Shtetërore e Kadastrës (ASHK);

-Vetë-deklarimi i taksapaguesve;

-Të dhënat e regjistruara nga bashkitë.

Të dhënat e identifikuara në Kadastrën Fiskale nga burimet e të dhënave janë 1,200,000 njësi pronësore. Aktualisht bazuar në burimet e ASHK-së, vëtëdeklarimit dhe të dhënave të regjistruara nga bashkitë, numri i njësive pronësore të taksueshme është 797.331 (ku përreth 385.243 njësi pronësore të cilat nuk janë të plota me informacion zbatohen rregullat e prezumimit në mënyrë që të përllogaritet vlera e taksës) si dhe numri i njësive pronësore të kompletuara me informacion rreth 412.088 njësi. Gjithashtu në sistem ka një bazë të dhënash dhe për parcelat, ku nga 554.626 njësi, 294.409 janë njësi arë dhe 260.217 njësi truall.

Duke qenë se bazuar në VKM-në nr. 171/2018, një ndër funksionet e DPTP është edhe trajnimi i stafeve të njësive të vetëqeverisjes vendore, përgjegjëse për administrimin e taksës mbi pasuritë e paluajtshme gjatë periudhës kohore janar-gusht 2024 DPTP ka zhvilluar trajnime online si dhe ka ofruar asistencë për zgjidhjen e problematikave të ndryshme lidhur me kuadrin ligjor dhe përdorimin e sistemit të Kadastrës Fiskale, me bashkitë: Delvinë, Libohovë, Librazhd, Pustec, Berat, Mat, Vorë, Sarandë, Kolonjë dhe Roskovec.

Nga të dhënat e regjistruara në Regjistrin Qendror të Bazës së të Dhënave për Llogaritjen e Taksës Vendore mbi Pasurinë e Paluajtshme “ndërtesë” (Kadastra Fiskale) rezulton se për periudhën kohore janar-gusht 2024 janë kryer regjistrime dhe përditësime të 2,629 njësive pronësore të cilat janë të identifikuara në sistem nga Bashkitë Mat, Delvinë, Libohovë, Librazhd, Kolonjë, Korçë, Prrenjas, Mirditë dhe Sarandë nga ku janë kryer 392 regjistrime të njësive pronësore ekzistuese të identifikuara nga burimi i regjistrit të klientëve të OSHEE të cilat nuk janë të kompletuara me informacion dhe 2,237 përditësime të njësive ekzistuese.

-Financim i brendshëm

Për vitin 2024, Ministira e Financave është përqëndruar në realizimin e investimeve, realizimi i të cilave paraqitet relativisht i ulët për shkak të ndarjes së fushave të përgjegjësisë shtetërore të Ministrisë së Financave dhe Ekonomisë përkatësisht me VKM nr. 30, datë 17.01.2024 “*Për përcaktimin e fushës së përgjegjësisë shtetërore të Ministrisë së Ekonomisë, Kulturës dhe Inovacionit*” dhe VKM nr. 31, datë 17.01.2024 “*Për përcaktimin e fushës së përgjegjësisë shtetërore të Ministrisë së Financave*”, që si rrjedhojë solli edhe ndarjen e godinës dhe aseteve të saj. Efekti i kësaj ndarje solli vonesa në kryerjen e procedurave për realizimin e projekteve si më poshtë:

**-Projekti “Rikonstruksion i pjesshëm i Godinës MF-së”**

**-Projekti “Blerje Pajisje Kompjuterike”**

**-Projekti “Blerje Pajisje Zyre”**

Ndërsa **Projekti “Blerje Automjete” s**ipas udhëzimeve të Operatorit të Blerjeve të Përqëndruara është në proces të rishikimit të specifikimeve teknike të hartuara nga grupi i punës.

**Projekti 18CJ202 “Rikonstruksion Ambjentesh për arkivat e CFCU”** paraqitet i realizuar.

**Projekti “TVSH për projektet me financim të huaj”** pritet të realizohet në vijim, në varësi të ecurisë së projekteve me financim të huaj dhe depozitimit të dokumentacionit për rimbursim të TVSH-së.

-Financim i huaj

Gjatë muajve janar-gusht të vitit 2024, buxheti për financimin e huaj në total është realizuar në vlerën prej 230 milion lekë ose në masën 58% ndaj planit vjetor, ndarë sipas projekteve:

**Projekti “Lehtësimi i tregtisë dhe transportit në Ballkanin Perëndimor”** projekt në vijim nga viti 2023, në formën e kredisë, i financuar nga Banka Ndërkombëtare për Rindërtim dhe Zhvillim në formën e një marrëveshjeje huaje, ratifikuar me ligjin nr. 62/2019. Gjatë 8-mujorit janë monitoruar 14 kontrata, buxheti i të cilës realizuar në vlerën 193.3 milion lekë ose në masën 97%.

Referuar raportimit me shkresën nr. 680, datë 06.08.2024 nga Drejtoria e Projekteve të Bankës Botërore dhe donatorëve të tjerë (CFCU) është vlerësuar edhe një herë realizimi i pritshëm deri më 31 dhjetor 2024, i cili pritet të tejkalojë tavanin buxhetor të përcaktuar për këtë projekt, për të cilin DBMF do vijojë me mbulimin e tij nëpërmjet rishpërndarjes midis projekteve me financim të huaj.

**ProTax Albania-Implementimi i taksës së pasurisë të bazuar në vlerën e tregut** projekt në vijim nga viti 2023 është realizuar në vlerën prej 22 milion lekë ose në masën 22%. Në kuadër të forcimit dhe modernizimit të sistemit shqiptar të taksimit mbi pasurinë e paluajtshme, në vitin 2018 Qeveria Shqiptare me mbështetjen e Agjencisë Suedeze për Zhvillim Ndërkombëtar, si pala donatore në marrëveshjen e kontributit ka nisur reformimin e taksës mbi pasurinë e paluajtshme me zbatimin e këtij projekti. Qëllimi i reformës është forcimi i bashkive në Shqipëri, duke rritur ndjeshëm të ardhurat e tyre vetjake nga taksa vendore mbi pasurinë e paluajtshme. Me synim zbatimin e reformës për taksën mbi pasurinë e paluajtshme janë bërë ndryshimet nevojshme të kuadrit ligjor shqiptar si dhe është krijuar Drejtoria e Përgjithshme e Taksës së Pasurisë (DPTP) me mision kryesor administrimin në nivel qendror nga pikëpamja ligjore dhe metodologjike e taksës vendore mbi pasuritë e paluajtshme. Ndërveprimi i ngushtë midis dy strukturave, DPTP dhe Agjencisë Suedeze të Taksave bën të mundur realizimin operacional dhe zbatimin e projektit.

Gjithashtu, është krijuar edhe Regjistri Qendror i Bazës së të Dhënave për Llogaritjen e Taksës Vendore mbi Pasurinë e Paluajtshme “ndërtesë” (Kadastra Fiskale)”, i cili përmban të dhëna në nivel kombëtar vetëm për qëllimin e llogaritjes së taksës së pasurisë së paluajtshme. Ndërkohë, me qëllim modernizimin dhe të forcimin e mëtejshëm të sistemit të taksimit të pasurisë së paluajtshme, Ministria e Financave në bashkëpunim me Drejtorinë e Përgjithshme të Taksës së Pasurisë dhe Agjencinë Suedeze të Taksave kanë hartuar projektligjin *“Për taksën mbi pasurinë e paluajtshme*”. Ky projektligj do të vendosë taksimin e pasurive të paluajtshme bazuar në vlerën e tregut sipas një metodologjie që përfshin standarde ndërkombëtare vlerësimi dhe koncepte/elemente të vlerës së tregut. Ky projektligj i është nënshtruar procesit të konsultimit publik me bashkitë, publikun, universitetet publike dhe private, bizneset dhe shoqatat/projektet që në fokusin e tyre kanë qeverisjen vendore. Në përfundim të proçesit të konsultimit publik janë shqyrtuar komentet e marra nga publikimi i projektligjit në faqen zyrtare konsultimipublik.gov.al dhe pas mbajtjes së dëgjesave publike janë bërë ndryshimet dhe përmirësimet përkatëse në projektligj. Pritet të vijohet me konsultimin e brendshëm me institucionet shtetërore dhe në përfundim të këtij procesi, projektligji do të dërgohet për miratim në parlament.

**Projekti “Fuqizimi i cilësisë së auditimit dhe raportimit (FINREP III)”** projekt në vijim nga viti 2023, është marrëveshje financiare në formë granti midis Republikës së Shqipërisë dhe Bankës Ndërkombëtare për Rindërtim dhe Zhvillim/Shoqatës Ndërkombëtare për Zhvillim miratuar me VKM nr. 263, datë 29.04.2022 për 8-mujorin janë monitoruar 11 kontrata, buxheti i të cilës realizuar në vlerën prej 14.8 milion lekë ose në masën 15%. Për muajt e mbetur të vitit 2024 vijon zbatimi i kontratave dhe realizimi i prokurimeve sipas planit.

### **3.1.2.Programi i Menaxhimit të Shpenzimeve Publike (Programi 01120)**

Qëllimi i Politikës së këtij programi është një sistem i menaxhimit të shpenzimeve publike gjithëpërfshirëse (planifikim, zbatim, monitorim dhe kontroll) dhe transparent që alokon burimet e qeverisjes qëndrore, me qëllim promovimin e rritjes së shpejtë dhe të qëndrueshme ekonomike dhe ndërkohë ruan stabilitetin makroekonomik dhe fiskal.

Fusha e veprimit të këtij programi konsiston në:

-Përgatitjen e kuadrit makroekonomik dhe fiskal;

-Planifikimin dhe monitorimin e zbatimit të Programit Buxhetor Afatmesëm dhe Buxhetit Vjetor;

-Menaxhimin e borxhit publik;

-Harmonizimin e menaxhimin financiar dhe kontrollin ne institucionet publike;

-Hartimin dhe miratimin e planeve, programeve dhe strategjive për MFK-në dhe Auditin e Brendshëm në sektorin publik;

-Sigurimin e një procesi me cilësi të lartë dhe transparent dhe përgjegjshmëri për zhvillimin dhe implementimin e KBFP në sektorin publik.

Nisur nga fusha e përgjegjësisë, ky program financon me fonde buxhetore këto institucione:

-Aparatin e Ministrisë së Financave (për pjesën e Drejtorisë së Përgjithshme të thesarit);

-Degët e thesarit në rrethe;

-Agjencinë e Menaxhimit të Garancive dhe Kredive të Pakthyera.

Buxheti fillestar për këtë program u miratua me ligjin nr. 97/2023 në vlerën 967 milion lekë, buxhet i cili u realizua në vlerën prej 253 milion lekë.

Gjatë 8-mujorit, plani i buxhetit u rishikua nga 967 milion lekë në vlerën prej 683 milion lekë, ndryshuar si më poshtë:

-Në kuadër të politikës së rritjes së pagave nga fondi kontigjencës u akorduan fonde shtesë në vlerën prej 15.3 milion lekë, miratuar me shkresën nr. 9878/1, datë 29.07.2024.

-Plani i shpenzimeve korrente u shtua në vlerën 780 mijë lekë si rezultat të detajimit të fondit të veçantë për vitin 2024.

-Rishpërndarjet midis artikujve për plotësimin e nevojave të ngutshme të institucioneve pjesë e këtij programi.

Nisur nga fakti se viti 2024 përkoi me vitin e parë të buxhetimit me fonde shtetërore të AMGKP, si rrjedhojë e Ligjit nr. 55/2023 *“Për menaxhimin e garancive dhe kredive shtetërore të pakthyera*” planifikimi i buxhetit për AMGKP-në u bë referuar tavaneve në dispozicion të këtij programi duke cënuar në këtë formë aftësinë paguese vjetore për paga dhe sigurime për Degët e Thesarit.

Për sa më lart, DBMF pas një analize të thelluar të realizimit të shpenzimeve të personelit për gjysmën e parë të vitit dhe realizimit të pritshëm për periudhën e mbetur të vitit 2024 konstatoi fonde të lira për shkak të vakancave të organikave në fuqi të cilat pas miratimit nga Drejtoria e Përgjithshme e Buxhetit u transferuan kundrejt degëve që paraqiteshin me mungesë fondesh (nëpërmjet shkresave nr. 9292, datë 03.07.2024 dhe nr. 9292/1, datë 03.07.2024), me qëllim zgjidhjen e përkohshme të situatës. Për zgjidhjen përfundimtare të mungesës së fondeve të shpenzimeve të personelit është kërkuar mundësimi i tyre nëpërmjet rishikimit të buxhetit.

Në përputhje me objektivat e këtij programi, realizimi i buxhetit paraqitet si më poshtë:

 në mijë lekë



Nga të dhënat rezulton se buxheti për 8-mujorin është realizuar në masën 37% ndaj planit të rishikuar, nga ku shpenzimet për paga dhe sigurimet shoqërore zënë rreth 62% të totalit dhe janë realizuar në masën 50% ndaj planit total.

Shpenzimet korrente zënë rreth 12% të totalit dhe janë realizuar në masën 48% ndaj panit total. Realizimi i shpenzimeve të përsonelit dhe shpenzimeve operative paraqitet relativisht i ulët për 8-mujorin, nisur nga fakti se këto fonde për Aparatin e MF-së janë të shpërndarë në dy programe (Planifikim, Menaxhim, Administrim(01110) dhe Menaxhim i shpenzimeve publike (01120)), e si rrjedhojë shpenzimet e programit 01120 përdoren pas realizimit të shpenzimeve në programin 01110.

Shpenzimet kapitale nga financimi i brendshëm zënë rreth 26% të totalit për të cilat nuk ka realizim pasi projekti i parashikuar është anuluar.

* **Për realizimin e funksioneve të institucioneve pjesë të këtij programi, ky program është fokusuar në financimin e këtyre produkteve:**

-Shpenzime korrente

**Produkti “Akte ligjore dhe nënligjore të përgatitura” (91002AA)** realizuar në vlerën prej 9.5 milion lekë ose në masën 22%.

**Produkti “Dokumenti i projektligjit vjetor të buxhetit” (91002AB)** realizuar në vlerën prej 3.6 milion lekë ose në masën 9%.

**Produkti “Dokumenti i programit buxhetor afatmesëm” (91002AC)** realizuar në vlerën prej 2.5 milion lekë ose në masën 6%.

Këto produkte përfshijnë shpenzimet e personelit dhe shpenzimet operative me qëllim ushtrimin e veprimtarisë së Drejtorisë së Përgjithshme të Thesarit të Aparatit të MF-së.

Nisur nga fakti se plani aktual i buxhetit për vitin 2024 për mbulimin e shpenzimeve për paga, sigurime dhe shpenzime operative për Aparatin e MF-së është i shpërndarë në dy programe (Planifikim, Menaxhim, Administrim (01110) dhe Menaxhim i shpenzimeve publike (01120), këto produkte nuk kanë realizim këtë 8-mujor pasi fillimisht realizohen shpenzimet e programit 01110 e më pas ato në programin 01120.

Duke marrë shkas nga rekomandimet e lëna nga Kontrolli i Lartë i Shtetit, por dhe me qëllim që realizimi i buxhetit të bëhet lehtesisht i zbatueshëm dhe monitorueshëm, Drejtoria e Buxhetit dhe Menaxhimit Financiar nëpërmjet shkresës nr. 5966/2, datë 02.05.2024 ka propozuar në Dokumentin e PBA 2025-2027, Faza I, që fondi i nevojshëm për mbulimin e pagave dhe sigurimeve për Aparatin e MF-së të parashikohet brenda një programi, konkretisht në programin “Planifikim, Menaxhim, Administrim” (01110).

**Produkti 91002AD “Raporte të konsoliduara financiare dhe fiskale”** përfshin shpenzimet e personelit dhe shpenzimet operative për ushtrimin e funksioneve të degëve të thesarit në rrethe, realizuar në vlerën prej 212.3 milion lekë ose në masën 65% gjatë 8-mujorit të vitit 2024.

Nisur nga fakti se viti 2024 përkoi me vitin e parë të buxhetimit me fonde shtetërore të AMGKP, si rrjedhojë e Ligjit nr. 55/2023 *“Për menaxhimin e garancive dhe kredive shtetërore të pakthyera*” planifikimi i buxhetit për AMGKP-në u bë referuar tavaneve në dispozicion të këtij programi duke cënuar në këtë formë aftësinë paguese vjetore për paga dhe sigurime për Degët e Thesarit.

Për sa më lart, DBMF pas një analize të thelluar të realizimit të shpenzimeve të personelit për gjysmën e parë të vitit dhe realizimit të pritshëm për periudhën e mbetur të vitit 2024 konstatoi fonde të lira për shkak të vakancave të organikave në fuqi të cilat pas miratimit nga Drejtoria e Përgjithshme e Buxhetit u transferuan kundrejt degëve që paraqiteshin me mungesë fondesh (nëpërmjet shkresave nr. 9292, datë 03.07.2024 dhe nr. 9292/1, datë 03.07.2024) me qëllim zgjidhjen e përkohshme. Për zgjidhjen përfundimtare të mungesës së fondeve të shpenzimeve të personelit, është kërkuar mundësimi i tyre nëpërmjet rishikimit të buxhetit.

**Produkti 91002AE “Kontrata të garancive dhe kredive të pakthyera”** përfshin shpenzimet e personelit dhe shpenzimet korrente të domosdoshme për ushtrimin e veprimtarisë së Agjencisë së Menaxhimit të Garancive dhe Kredive të Pakthyera, të realizuara në vlerën prej 25 milion lekë ose në masën 46%. Referuar shkresës nr. 346/3, datë 20.05.2024 të AMGKP-së, plani i buxhetit është i pamjaftueshëm për mbulimin e nevojave vjetore të këtij institucioni për shkak se viti 2024 përkon me vitin e parë të buxhetimit me fonde shtetërore për këtë institucion si rrjedhojë e ligjit nr. 55/2023 *“Për menaxhimin e garancive dhe kredive shtetërore të pakthyera*”, arsye kjo që planifikimi buxhetit për AMGKP-në u bë referuar tavaneve në dispozicion të programit *“Menaxhimi i shpenzimeve publike*” (01120), të PBA 2024-2026 dhe jo bazuar në nevojat e tij. Një pjesë e kërkesës u plotësua nëpërmjet rishpërndarjeve të shpenzimeve të përsonelit për shkak të vakancave të strukturës në fuqi dhe pjesa tjetër është kërkuar nëpërmjet rishikimit të buxhetit.

-Financim i brendshëm

Në këtë program, në Aparatin e MF-së është planifikuar Projekti *“Oponencë”*, plani i të cilit në fillim të vitit u miratua në vlerënprej 475 milion lekë dhe u pakësua me 300 milion lekë me Aktin Normativ nr. 1, datë 20.02.2024. Për 8-mujorin e vitit 2024, sikurse raportuar nga ekipi i menaxhimit të këtij programi, ky projekt paraqitet pa realizim pasi projekti "*Oponenca"* ishte parashikuar për kryerjen e oponencave të jashtme të studimeve te fizibilitetit për projekte të ndryshme investimesh në perputhje me percaktimet e Vendimit nr. 887, datë 27.12.2022 "*Për procedurat e menaxhimit të investimeve publike*", por me Vendimin nr. 70, datë 14.02.2024 në ndryshimet e Vendimit nr. 887, kryerja e oponencës nuk është më kërkesë e vendimit e si rrjedhojë fondi prej 175 milion lekë mbetet i lirë.

### **3.1.3.Programi i ekzekutimit të Pagesave të Ndryshme (Programi 01130)**

Fusha e veprimit të këtij programi konsiston në realizimin e pagesave të ndryshme sipas natyrës së tyre: për kuotat e antarësimeve në organizatat ndërkombëtare, për rritjen e kapitalit në institucionet financiare ndërkombëtare, transferta të ndryshme për funksionarët e lartë, në rastet e largimit nga detyra si dhe ekzekutimi i vendimeve gjyqësore dhe detyrimeve të tjera të MF-së, sipas vendimmarrjeve specifike të cilat zbatohen nga Aparati i MF-së.

Me qëllim realizimin e objektivave të këtij programi, me ligjin nr. 97/2023 u miratua buxheti fillestar në vlerën prej 1.3 miliard lekë, buxhet i cili u realizua në vlerën prej 207.7 milion lekë.

Gjatë 8-mujorit, plani i buxhetit u ndryshua për shkak të:

-Shpenzimet korrente u shtuan me 17.9 milion lekë si rezultat i VKM-së nr. 177, datë 27.03.2024 *“Për Ekzekutimin e Vendimit të Gjykatës Evropiane për të drejtat e njeriut, datë 07.11.2023, për çështjen “Durdaj dhe të tjerë kundër Shqipërisë”(Për kërkesën nr. 63543/09 dhe 3 kërkesa të tjera)”* dhe u pakësua në vlerën prej 10.2 milion lekë si rezultat i transferimeve të fondeve në zbatim të ligjit nr. 8097, datë 21.03.1996, për shpërblimin e funksionarëve pas ndërprerjes nga funksioni i tyre.

-Shpenzimet kapitale u pakësuan në vlerën prej 23.6 milion lekë për sa i takon fondit të parashikuar për SASPAC me qëllim përdorimin e tij për parafinancimin, bashkëfinancimin dhe pagesën e tatimit mbi vlerën e shtuar dhe detyrimeve doganore për projektet me financim të huaj referuar kërkesave rast pas rasti.

Në përputhje me qëllimin dhe objektivat e këtij program, realizimi i buxhetit për 8-mujorin e vitit 2024 paraqitet si më poshtë:

 në mijë lekë



Nga të dhënat e tabelës rezulton se buxheti për 8-mujorin është realizuar në masën 34% ndaj planit vjetor, nga ku shpenzimet korrente zënë rreth 47% të totalit dhe janë realizuar në masën 30% ndaj planit dhe shpenzimet kapitale nga financimi i brendshëm zënë rreth 53% të totalit, realizimi i të cilit është në masën 4%.

* **Në përmbushje të detyrimeve ligjore të këtj programi, MF është fokusuar në financimin e këtyre produkteve:**

-Shpenzimet korrente.

**Produkti “Shpërblime sipas funksionit” (91003AA)**

Në mbështetje të ligjit nr. 8097, datë 21.03.1996 “*Për pensionet shtetërore suplementare të personave që kryejnë funksione kushtetuese dhe të punonjësve të shtetit*”, si dhe VKM-së nr. 548, datë 27.07.216 “*Për miratimin e kritereve, rregullave dhe procedurave për përfitimin e pensioneve shtetërore suplementare të personave që kryejnë funksione kushtetuese dhe të punonjësve të shtetit, pas largimit nga funksioni*”, ky produkt është planifikuar për shpërblimet efunksionarëve pas ndërprerjes nga funksioni i tyre. Për 8-mujorin e vitit 2024, Drejtoria e Përgjithshme e Buxhetit ka miratuar kërkesat e institucioneve buxhetore për shpërblimin e 16 funksionarëve pas ndërprerjes nga funksioni i tyre duke pakësuar planin e buxhetit për këtë produkt me 10.2 milion lekë. Ky produkt nuk paraqitet me realizim pasi këto fonde iu transferohen institucioneve përfituese, realizimi i të cilave bëhet nga buxhetet e tyre respektivë.

**Produkti “Pagesa për kuota ndërkombëtare” (91003AB)**

Ky produkt është planifikuar për pagesat e anëtarësimit të MF-së në organizatat ndërkombëtare dhe është realizuar në vlerën prej 210 mijë lekë gjatë 8-mujorit.

**Produkti “Vendime gjyqësore të ekzekutuara” (91003AC)** është realizuar në vlerën prej 133.3 milion lekë ose në masën 41% ndaj planit të rishikuar, plani i të cilës u shtua me 17.9 milion lekë sipas VKM-në nr. 177, datë 27.03.2024 *“Për Ekzekutimin e Vendimit të Gjykatës Evropiane për të drejtat e njeriut, datë 07.11.2023, për çështjen “Durdaj dhe të tjerë kundër Shqipërisë”(Për kërkesën nr.63543/09 dhe 3 kërkesa të tjera)”.*

Në këtë produkt përfshihen pagesa për ekzekutime të vendimeve të Gjykatës Europiane të të Drejtave të Njeriut, Arbitrazh ndërkombëtar dhe Vendime gjyqësore që përbëjnë detyrim të Buxhetit të Shtetit, nga të cilat gjatë 8-mujorit të vitit 2024 janë realizuar në total 18 të tilla si:

-26 Vendime Gjyqësore për burgim të padrejtë me vlerë 16.8 milion lekë;

-12 Vendime Arbitrazhi me vlerë 75.4 milion lekë;

-18 Vendime të Gjykatës Europiane të të Drejtave të Njeriut me vlerë 24.3 milion lekë.

**Produkti** **“Shërbime konsulence”****(91003AD)**

Ky produkt ka të planifikuar shpenzimet që përdoren për konsulencë që lidhen me shpenzimet vjetore për emetimin dhe ndjekjen e procesit të Eurobond-it, shpenzimet për vlerësimin e riskut të kreditit vjetor të Republikës së Shqipërisë si dhe shpenzimet për mirëmbajtjen e sistemit DMFAS. Në këtë kuadër gjatë tetë mujorit të vitit 2024, numri i transfertave për realizimin e këtij produkti arrin 11 të tilla me vlerën 48.6 milion lekë ose në masën 49%.

**Produkti “Bridge Financing (Financim Afatshkurtër për Fondin Kombëtar” (91003AE)**

Nisur nga fakti se për periudhën janar-gusht 2024, struktura e financës së Aparatit të MF-së nuk ka kryer asnjë realizim për Financim Afatshkurtër të Fondit Kombëtar është kërkuar informacion te Drejtoria e Fondit Kombëtar me memo-n nr. 11032, datë 13.08.2024 në lidhje me parashikimin mbi realizimin e pritshëm deri në fund të vitit, nëpërmjet të cilit do të vlerësohet statusi i këtij produkti në vijim.

-Financim i brendshëm

Në këtë program ka 2 projekte me financim të brendshëm të planifikuara në Aparatin e MF-së:

**Projekti “TVSH, Zhdoganime”**

Ky produkt është planifikuar për SASPAC me qëllim përdorimin e tij për parafinancimin, bashkëfinancimin dhe pagesën e tatimit mbi vlerën e shtuar dhe detyrimeve doganore për projektet me financim të huaj. Për 8-mujorin e vitit 2024, Drejtoria e Përgjithshme e Buxhetit ka miratuar 8 kërkesa të dërguara nga SASPAC, me institucione përfituese si: Bashkia Përmet, Bashkia Fushë Arrëz, Bashkia Lushnjë, Bashkia Mat, Bashkia Kukës, Bashkia Devoll, Bashkia Lezhë dhe Bashkia Përmet duke pakësuar planin e buxhetit për këtë produkt me 23.6 milion lekë. Ky produkt nuk paraqitet me realizim pasi këto fonde iu transferohen institucioneve përfituese, realizimi i të cilave bëhet nga buxhetet e tyre respektivë.

**Projekti “Transferta kapitale për IBRD dhe IFC e të tjera”**

Ky projekt është planifikuar për pagesënedetyrimeve vjetore të Republikës së Shqipërisë ndaj organizatave ndërkombëtare si: Islamic Development Bank (IDB), Council of Europe Development Bank (CEB), The International Finance Corporation (IFC), European Bank for Reconstruction and Development (EBRD), nga të cilat për 8-mujorin janë realizuar vetëm 2 transferta për llogari të Islamic Development Bank (IDB) me vlerë 25.7 milion lekë ose në masën 4% dhe pjesa tjetër pritet të realziohet në vijim.

### **3.1.4.Programi i Menaxhimi i të Ardhurave Tatimore (Programi 01140)**

Ky program konsiston në mbledhjen dhe administrimin e të ardhurave tatimore, taksave kombëtare dhe kontributeve të sigurimeve shoqërore, shëndetësore në Republikën e Shqipërisë.

Objektivi i këtij programi është: progresi organizativ i Administratës Tatimore dhe zhvillimi i kapaciteteve njerëzore, aplikimi i metodave dhe sistemeve të reja; modernizimi, ofrimi i shërbimeve cilësore dhe reduktimi i barrës administrative në pagesën e detyrimeve tatimore dhe kontributeve të sigurimeve shoqërore si rrjedhojë e rritjes së ndërgjegjësimit publik duke ndihmuar në zhvillimin e kulturës për përmbushje vullnetare më të lartë; implementimi efikas i legjislacionit tatimor dhe sigurimeve shoqërore; hetimi i rasteve të mashtrimit tatimor; zbatimi i strategjisë së përmbushjes së menaxhimit të riskut; përmirësimi i mëtejshëm i kontrollit tatimor dhe gjurmimi i mashtrimeve tatimore; mbledhja efikase dhe efektive e borxhit.

Me qëllim menaxhimin sa më efikas të të ardhurave tatimore, ky program përcakton planin e buxhetit të Drejtorive Rajonale Tatimore, të cilat janë 20 (njëzet) njësi administrative në varësi të Drejtorisë së Përgjithshme të Tatimeve, buxheti fillestar i të cilit është miratuar me ligjin nr. 97/2023, në vlerën prej 3 miliard lekë dhe realizuar në masën prej 1.8 miliard lekë pa përfshirë të ardhurat jashtë limitit.

Gjatë 8-mujorit, plani i buxhetit për këtë program nga 3 miliard u rishikua në vlerën 3.1 miliard si më poshtë:

-Në kuadër të politikës së rritjes së pagave nga fondi kontigjencës u akorduan fonde shtesë në vlerën prej 182 milion lekë, miratuar me shkresën nr. 9878/1, datë 29.07.2024.

-Plani i shpenzimeve korrente u shtua në vlerën 3.2 milion lekë si rezultat të detajimit të fondit të veçantë për vitin 2024 dhe u pakësua në vlerën prej 92.9 milion lekë si rezultat i Aktit Normativ nr. 1, datë 20.02.2024.

Mbështetur në veprimtarinë bazë të institucioneve pjesë të këtij programi, si dhe për të përmbushur detyrimet ligjore të sistemit të tatimeve, realizimi i buxhetit për 8-mujorin paraqitet si më poshtë:

në mijë lekë



Nga të dhënat e tabelës rezulton se buxheti për 8-mujorin është realizuar në masën 57% ndaj planit të rishikuar, nga ku shpenzimet për paga dhe sigurimet shoqërore zënë rreth 67% të totalit dhe janë realizuar në masën 60% ndaj planit.

Shpenzimet korrente zënë rreth 28% të totalit dhe janë realizuar në masën 56% ndaj planit. Shpenzimet kapitale nga financimi i brendshëm zënë rreth 5% të totalit dhe janë realizuar në masën 23% ndaj planit total.

* **Sistemi i tatimeve për vitin 2024 është përqëndruar në realizimin e produkteve si dhe projekteve si më poshtë:**

-Shpenzimet korrente

**Produkti “Tatimpagues të asistuar” (91004AA)** përfshinshpenzimet e personelit dhe shpenzimet operative për ushtrimin e funksioneve të DPT-së dhe ofrimin e shërbimeve ndaj tatimpaguesve, realizuar në vlerën prej 1.4 miliard lekë ose në masën 55%.

**Produkti “Inspektime, hetime tatimore”** (**91004AB)** përfshin shpenzimet operative me qëllim ushtrimin e veprimtarisë së DPT-së, realizuar në vlerën prej 3.4 milion lekë ose në masë 11%. Plani fillestar i këtij produkti ndryshoi gjatë 8-mujorit si rezultat i krijimit të 6 Drejtorive të reja Rajonale Tatimore me qëllim përmbushjen e detyrave funksionale. Gjatë kësaj periudhe u realizuan 3,258 inspektime dhe hetime nga Administrata Tatimore.

**Produkti “Vendime gjyqësore të ekzekutuara” (91004AC)**

Në këtë produkt është planifikuar shlyerja e detyrimeve ndaj vendimeve gjyqësore, të cilat për 8-mujorin janë realizuar në vlerën prej 259.5 milion lekë ose në masë 97%. Gjatë kësaj periudhe u pakësua vlera e detyrimeve të prapambetura në lidhje me vendimet gjyqësore të formës së prerë (për ish-punonjës të administratës tatimore dhe subjekte), gjatë të cilit u ekzekutuan rreth 78 numër dosjesh.

**Produkti “Strategjia Ndërsektoriale Kundër Korrupsionit” (91004AF)**

Ky produkt është i planifikuar në kuadër të Planit të Veprimit të paraqitur nga Ministria e Drejtësisë “Strategjia Ndërsektoriale kundër Korrupsionit 2023-2030”, i cili gjatë 8-mujorit nuk ka realizim.

**Produkti “RBS/ASHK”** (**91004AG)** është planifikuar në kuadër të hapjes së drejtorive të reja, përkatësisht të Drejtorive të reja të Mbledhjes së Detyrimeve Tatimore të Papaguara, ku gjatë 8-mujorit janë realizuar 1,310 pagesa në vlerën 340 mijë lekë osë në masën 1%.

-Financim i brendshëm

Drejtoria e Përgjithshme e Tatimeve, për vitin 2024 ka prioritet këto projekte investimesh, ecuria e të cilave realizuar në masën 23% dhe paraqitet si më poshtë:

**Projekti “Pagesa e kontributit vjetor Fiscalis 2020”** është planifikuar referuar Marrëveshjes ndërmjet BE-së dhe Shqipërisë për pjesëmarrjen në Programin Fiscalis. Nga plani 3.1 milion lekë është realizuar plotësisht detyrimi ligjor, nga ku fondet e mbetura në vlerën prej 148 mijë lekë janë të lira.

**Projekti “Sistemi i ri i menaxhimit të borxhit**”, ecuria e të cilit është në pritje të shpalljes së operatorit ekonomik fitues.

**Projekti “Përmirësim i sistemit e-taxation”,** ky projekt është parashikuar në kuadër të implementimit të Ligjit të ri nr. 29/2023 *''Për Tatimin mbi të ardhurat''* si dhe ndryshimet ligjore të miratuara rishtazi, nevoja për zhvillim dhe automatizimi të proçeseve të punës në Administratën Tatimore, në sistemin e-Tax, për të cilin aktualisht është lidhur kontrata dhe pritet realizimi i saj në vijim.

**Projekti “Blerje paisje elektronike dhe kompjuterike** (ups, switch, aparat fotografik etj)” është në proces nga Operatori i Blerjeve të Përqëndruara.

**Projekti “Rikonstruksion (shtesë kati) DRT Fier”**, projekt që synon përmirësimin e kushteve të punës për punonjësit e administratës tatimore. Gjatë kësaj periudhe në lidhje me këtë investim është obliguar kontrata dhe kanë filluar punimet të cilat rezultojnë të realizuara në vlerën prej 32.8 milion lekë ose në masën 82%.

**Projekti “Blerje paisje zyre (rafte etj)”** është në proçes nga Operatori i Blerjeve të Përqëndruara.

**Projekti “Brandimi i godinave DPT + 14 DRT**”

Nëpërmjet këtij projekti DPT kërkon të realizojë brandimin e institucionit, përmes inkorporimit të logos së re të plotë dhë të unifikuar, të mirauar me datë 28.02.2023. që ka për qëllim rikonceptimin e imazhit të jashtëm të saj për ti dhënë një ridimensionim vizual dhe më përfaqësues institucionit, projekt për të cilin është lidhur kontrata dhe pritet realizimi i saj në vijim.

**Projekti “Kolaudim dhe mbikqyrje”** është realizuar aktualisht në vlerën prej 40 mijë lekë dhe vijon në proçes.

### **3.1.5.Programi i Menaxhimit i të Ardhurave Doganore (Programi 01150)**

Ky program konsiston në mbledhjen dhe menaxhimin e të ardhurave doganore, lehtësimin e tregtisë së ligjshme dhe parandalimin nga goditja e trafiqeve ilegale me qëllim rritjen e mirëqënies shoqërore. Autoritetet doganore kanë si përgjegjësi kryesore mbikëqyrjen e tregtisë ndërkombëtare në Republikën e Shqipërisë, duke kontribuuar për tregtinë e hapur e të drejtë në zbatim të politikave tregtare dhe atyre të sektorëve të tjerë të ekonomisë shqiptare, që ndikojnë në tregtinë dhe sigurinë e të gjithë zinxhirit tregtar.

Nisur nga qëllimi i politikës së programit që është “Menaxhimi efektiv, efikas, i drejtë dhe transparent i të ardhurave doganore”, treguesi i perfomancës për këtë program është mbledhja faktike e të ardhurave krahasuar me parashikimet.

Për periudhën janar-gusht 2024, ky tregues perfomance është realizuar në masën 101% krahasuar me parashikimin. Megjithëse vazhdon mbivlerësimi i monedhës lekë i cili ka një ndikim të konsiderueshëm në realizimin e planit të të ardhurave për administratën doganore, vlen për t’u përmendur se në 8-mujorin e vitit 2024 të ardhurat u realizuan në vlerën prej +11.2 miliard lekë më shumë se 8-mujori i vitit 2024, të ndara sipas muajve në tabelën e mëposhtme:



Me qëllim menaxhimin e të ardhurave doganore, ky program financon me fonde buxhetore institucionet e administratës doganore (19 njësi ekonomike), buxheti fillestar i të cilit është miratuar me ligjin nr. 97/2023, në vlerën prej 4.6 miliard lekë dhe realizuar në masën prej 2.4 miliard lekë pa përfshirë të ardhurat jashtë limitit.

Gjatë 8-mujorit, plani i buxhetit pësoi ndryshime vetëm si rezultat i detajimit të fondit të veçantë në vlerën 2.6 milion lekë.

Mbështetur mbi veprimtarinë bazë të institucioneve pjesë të këtij programi, si dhe për të përmbushur detyrimet ligjore të sistemit të doganave, realzimi i buxhetit paraqitet si më poshtë:

 në mijë lekë



Nga të dhënat e tabelës rezulton se buxheti për 8-mujorin është realizuar në masën 52% ndaj planit vjetor, nga ku shpenzimet për paga dhe sigurime shoqërore zënë rreth 38% të totalit dhe janë realizuar në masën 58% ndaj planit.

Shpenzimet korrente zënë rreth 57% të totalit dhe janë realizuar në masën 52% ndaj planit. Shpenzimet kapitale nga financimi i brendshëm dhe financimi i jashtëm zënë rreth 3% të totalit

dhe janë realizuar në masën 4% ndaj planit total, realizim relativisht i ulët për shkak të kohëzgjatjes që marrin procedurat në lidhje me angazhimet e investimeve në fillim të vitit buxhetor.

* **Për arritjen e objektivave të këtij programi si krijimi i lehtësirave për operatorët ekonomikë nëpërmjet lehtësimit dhe përshpejtimit të proçedurave doganore dhe garantimi i sigurisë dhe i mbrojtjes kombëtare nga kontrabanda, trafiqet e paligjshme, mallrat e ndaluara e të falsifikuara, evazioni fiskal, DPD-ja është përqëndruar në realizimin e produkteve si më poshtë:**

-Shpenzime korrente

**Produkti “Deklarata doganore të proçesuara” (91005AA)** është realizuar në vlerën prej 1.4 miliard lekë ose në masën 55%.

Gjatë 8-mujorit janë procesuar 488,313 deklarata, vlerë e cila përkon me numrin më të lartë të deklaratave të përpunuara nga administrata doganore ku rritjen më të madhe e ofron deklarata e importit 4, të cilat janë edhe deklarata që sjellin të ardhurat për administratën doganore duke treguar në këtë mënyrë edhe rritjen e numrit të deklarimeve në doganë. Vlen për t’u përmendur se ka një ulje të kohës së përpunimit të deklaratave në kanalin e verdhë me 12 minuta, përpunimi në kanalin e gjelbër me rreth 7 minuta dhe në kanalin e kuq me 63 minuta, elementë të rëndësishëm të performancës nga Organizata Botërore e Doganave.

Për sa i përket lehtësirave për operatorët ekonomikë, AEO (Numri i Operatorëve Ekonomikë të Autorizuar), për periudhën janar-gusht 2024 kanë qenë në proçes aplikimi për përfitimin e statusit të tregtarit me besueshmëri 12 operatorë ekonomikë.

**Produkti “Vendime gjyqësore të ekzekutuara”** (**91005AB**) u realizua në vlerën prej 9.8 milion lekë ose në masën 18.4%, nga të cilat u ekzekutuan 18 vendime gjyqësore.

Objektivi tjetër për garantimin e sigurisë dhe i mbrojtjes kombëtare nga kontrabanda, trafiqet paligjshme, mallrat e ndaluara e falsifikuara, evazioni fiskal ka në përmbajtje 3 produkte si më poshtë:

**Produkti “Inspektime Doganore” (91005AC)** është realizuar në vlerën prej 107.3 milion ose në masën 48%.

Gjatë periudhës janar-gusht 2024 janë realizuar 5,975 inspektime doganore nga të cilat 2,327 kontrolle janë realizuar nga Drejtoria e Antikontrabandës ku 946 ose rreth 42% e tyre kanë qenë të plota. Gjatë kontrolleve të ushtruara janë zbuluar 84 raste me shkelje doganore ku 65 raste me penalitet me vlerë totale prej 26 milion lekë. Efektiviteti i kontrolleve me shkelje për periudhën janar-gusht 2024 rezulton në masën 8%.

Drejtoria e Antitrafikut në pikat e kalimit kufitar në Degët Doganore Durrës, Rinas, Hani Hotit, Vlorë, Kakavijë, Kapshticë, Muriqan dhe Morinë ndaj udhëtarëve, automjeteve, mjeteve të transportit të mallrave dhe udhëtarëve ka ushtruar 3,648 kontrolle dhe monitorime. Në këtë interval kohor ka patur 9 kapje Cash në vlerë totale 53,600 EUR, 77,445 GBP dhe 12,300 CHF.

**Produkti “Hetime doganore te kryera” (91005AD**) u realizua në vlerën prej 2.6 milion lekë ose në masën 20%.

Drejtoria e Hetimit ka përgatitur dhe dërguar pranë Organit të Prokurorisë: 12 referime, 12 shkelje doganore kundërvajtje administrative, 72 shkelje kontrabandë, 84 informacione kundrejt degëve doganore për marrje vendimi. Gjatë periudhës janar-gusht 2024 janë trajtuar gjithsej 2,946 çështje dhe realizuar 1,171 çështje.

**Produkti “Shërbim skanimi***”* (**91005AE)**është realizuar në vlerën prej 940.4 milion lekë ose në masën 56%. Shërbimi i skanimit është efektiv në pesë pika doganore.

-Financim i brendshëm.

Për vitin 2024, Drejtoria e Përgjithshme e Doganave për vitin 2024 ka prioritet këto projekte investimesh, ecuria e të cilave realizuar në masën 4% dhe paraqitet si më poshtë:

**Projekti “Blerje paisje kompjuterike**” është në pritje të lidhjes së kontratës.

**Projekti “Blerje paisje teknike”** ka realizuar gjatë kësaj periudhe vetëm blerjen e aparatit për përcaktimin e pikës së flakërimit nën temperaturën e mjedisit me sisteme ftohëse në vlerën 3.3 milion lekë dhe për pjesën e mbetur është dërguar dokumentacioni për zhvillimin e procedurës pranë Operatorit të Blerjeve të Përqëndruara.

**Projekti “Blerje paisje për degët”** është realizuar pjesërisht për disa degë ndërsa disa degë janë në fazë përgatitjeje të specifikimeve teknike dhe fondi limit ose në pritje për zhvillimin e procedurës nga Operatori i Blerjeve të Përqëndruara dhe disa të tjera janë në fazën e shpalljes së fituesit.

**Projekti “Blerje paisje elektronike”** është realizuar pjesërisht për disa degë, disa degë janë në fazë përgatitjeje të specifikimeve teknike dhe fondi limit ndërsa disa të tjera janë në fazën e shpalljes së fituesit. Fondi i parashikuar për degën e Doganës Lezhë në vlerën prej 947 mijë lekë deklarohet i lirë.

**Projekti “Blerje kabina kontrolli” dhe Projekti “Blerje skanera bagazhesh”** janë në fazë përgatitjeje të specifikimeve teknike dhe fondi limit.

**Projekti “Blerje automjetesh”**

Për këtë projekt është dërguar dokumentacioni për zhvillimin e procedurës pranë Operatorit të Blerjeve të Përqëndruara.

-Financim i huaj

Drejtoria e Përgjithshme e Doganave, për vitin 2024 është fokusuar në 3 projekte me financim të huaj:

**Projekti “Zhvillimi i Moduleve të ITMS”** (Sistemi i Menaxhimit të Integruar të Tarifës) synon forcimin e kapaciteteve institucionale të Administratës Doganore Shqiptare, projekt në vijim nga viti 2023. Kompania e kontraktuar nga BE ka dorëzuar programin dhe dokumentacionin për këtë projekt, por është në fazë pritjeje të firmosjes së dokumentit përmbyllës për të vijuar me tej me realizimin e buxhetit.

**Projekti “Programi “Doganat”**

Për këtë projekt pritet ratifikimi i marrëveshjes nga Kuvendi.

**Projekti “PEN-CP në kuadër të Programit Horizon 2020**” synon të ndërtojë një rrjet ndërmjet administratave doganore të caktuara për të krijuar një ekosistem për ndërveprimin, shkëmbimin e njohurive dhe inovacionit për të përmirësuar sigurinë evropiane, për një kontroll më efikas të flukseve të tregtisë së paligjshme, projekt i realizuar në vlerën prej 4 mijë lekë aktualisht.

-Shpenzime nga të ardhurat jashtë limitit

Shpenzimet nga të ardhurat jashtë limitit për DPD-në janë realizuar në vlerën prej 73.7 milion lekë, nga ku përfshihen:

-Fondet e krijuara nga vendosja e sanksioneve doganore, në zbatim të ligjit nr. 102/2014, datë 31.07.2014 “Kodi Doganor i Republikës së Shqipërisë”, i ndryshuar, VKM-së nr. 919, datë 29.12.2014 “Për miratimin e dispozitave zbatuese të ligjit nr. 102/2014, datë 31.07.2014 “Kodi Doganor i Republikës së Shqipërisë”, i ndryshuar.

-Të ardhurat nga pagesat e kryera nga deklaruesit për shërbimin e kryerjes së analizave laboratorike për verifikime doganore në zbatim të marrëveshjes së asistencës ndërmjet Agjencisë së Doganave Italiane dhe Strukturës Përgjegjëse për Doganat Shqiptare.

-Të ardhurat nga vendosja e taksave kombëtare (renta minerare).

Gjatë periudhës janar-gusht është kryer transferta në vlerën 29.3 milion lekë, transfertë kjo drejt njësive vendore për rentën minerare të shfrytëzuar në territorin e tyre referuar autorizimeve të lëshuara nga Ministria e Financave, në zbatim të Ligjit nr. 157/2014, “Për disa shtesa dhe ndryshime në ligjin nr. 9975, datë 28.07.2008 “Për taksat kombëtare, të ndryshuar”, si dhe në zbatim të Udhëzimit nr. 12, datë 04.04.2017 “Për disa shtesa dhe ndryshime në Udhëzimin nr. 26, datë 04.09.2008 “Për taksat kombëtare”, të ndryshuar.

### **3.1.6.Programi për Luftën Kundër Transaksioneve Financiare Jo-Ligjore (Programi 01160)**

Ky program konsiston në kërkimin, marrjen dhe analizimin i informacionit financiar lidhur me të ardhurat që dyshohet se kanë origjinë kriminale si dhe të ardhurat që dyshohet se do të shërbejnë për financimin e aktiviteteve të mundshme terroriste dhe procedimi i rasteve të pastrimit të parave dhe financimit të terrorizmit. Gjithashtu konsiston edhe tek lufta kundër krimit të organizuar dhe financimit të terrorizmit, nëpërmjet masave të marra mbi pasuritë e vendosura në mënyrë të paligjshme.

Ky program financon me fonde buxhetore Agjencinë e Inteligjencës Financiare, buxheti fillestar i të cilit është miratuar me ligjin nr. 97/2023, në vlerën prej 191.3 milion lekë dhe realizuar në masën prej 76.3 milion lekë.

Gjatë 8-mujorit, plani i buxhetit për këtë program u shtua me 150 mijë lekë si rezultat i detajimit të fondit të veçantë.

Realizimi i buxhetit për këtë program paraqitet sipas tabelës më poshtë:

 në mijë lekë



Nga të dhënat e tabelës rezulton se buxheti për 8-mujorin është realizuar në masën 40% ndaj planit vjetor, nga ku shpenzimet për paga dhe sigurimet shoqërore zënë rreth 87% të totalit dhe janë realizuar në masën 41% ndaj planit. Realizimi i ulët i shpenzimeve të personelit vjen nga fakti se plani i tyre për vitin 2024 ishte parashikuar për mbulimin e strukturës së re, miratuar në muajin prill 2024 dhe për shkak të vakancave që rrjedhin prej saj u krijuan fonde të papërdorura përsa i përket 8-mujorit të vitit 2024, të cilat janë deklaruar të lira nga struktura përgjegjëse e buxhetit.

Shpenzimet korrente zënë rreth 12% të totalit dhe janë realizuar në masën 33% ndaj planit. Shpenzimet kapitale nga financimi i brendshëm zënë rreth 1% të totalit, realizimi të cilit pritet në muajt në vijim për shkak të kohëzgjatjes së procedurave te tenderimit deri te lidhja e kontratës.

**Produkti “RTV & RAD të analizuara” (91006AA)**

Raporti i Aktivitetit të Dyshimtë (RAD) konsiston në analizën e aktiviteteve të dyshimta nëpërmjet raporteve dhe mbledhjes së të dhënave nga kontrolli në zyrë. Në këtë produkt përfshihen shpenzimet e personelit dhe shpenzimet korrente të domosdoshme për ushtrimin e veprimtarisë së AIF-së, realizimi të cilave për 8-mujorin 2024 arrin në vlerën prej 74 milion ose 42%, nga ku mosrealizimi i fondit të pagave dhe sigurimeve sipas pritshmërive vjen si rezultat i procesit të ristrukturimit që ishte parashikuar të kryhej që në fillim të vitit. Gjatë periudhës janar-gusht 2024 u realizuan 1,100 raporte të aktivitetit të dyshimtë.

**Produkti “Inspektime” (91006AB)**

Ky produkt përfshin shpenzimet korrente që përdoren për shërbimet në infrastrukturën mbështetëse të teknologjisë së informacionit nga të cilat janë realizuar 37 inspektime, shpenzimet e të cilave realizuar në vlerën 2.3 milion lekë ose në masën prej 20%.

-Financim i brendshëm

Fondi i akorduar nga buxheti i shtetit për vitin 2024 është 2 milion lekë, planifikuar për **“Blerje paisje kompjuterike dhe “Blerje orendi zyrash”**, i cili paraqitet pa realizim për këtë 8-mujor.

###  **3.2.PROGRAMET E SISTEMIT TË EKONOMISË**

#### **3.2.1.Programi për Mbështetje për Zhvillim Ekonomik (Programi 04130)**

Ky program ka për qëllim t'i shërbejë krijimit të një klime pozitive për zhvillimin e biznesit, për krijimin e vendeve të reja të punës, reduktimit të informalitetit në ekonomi, krijimit të një mjedisi konkurrues për zhvillimin e investimeve, krijimit të kushteve të barabarta për konkurrencë si dhe një treg të sigurtë për konsumatorin, përmirësimin e cilësisë së menaxhimit dhe performancës ekonomike të shoqërive tregtare dhe krijimit të një sistemi që garanton realizimin e detyrimeve kontraktore ndërmjet bizneseve.

Ky program financon me fonde buxhetore 3 institucione, Agjencinë Shqiptare të Zhvillimit të Investimeve, Agjencinë e Trajtimit të Koncesioneve (ATRAKO), Qendrën Kombëtare të Biznesit (QKB), buxheti fillestar i të cilit është miratuar me ligjin 97/2023, në vlerën prej 432.9 milion lekë për shpenzimet korrente.

Gjatë 4-mujorit, plani i buxhetit për këtë program u pakësua në vlerën prej 387 milion lekë si rezultat i Aktit Normativ nr.1 datë 20.02.2024.

Plan i rishikuar për këtë program mbeti vlera e realizimi të buxhetit në fund të 4-mujorit 2024, realizimi i të cilit paraqitet sipas tabelës më poshtë:

 në mijë lekë



Realizimi i buxhetit për këto institucione varion si më poshtë:

**-Agjencia Shqiptare e Zhvillimit të Investimeve (AIDA)**

Qëllimi i këtij institucioni është të rrisë konkurrueshmërinë e sektorit privat, forcimin e potencialit eksportues të vendit, promovimin dhe mbështetjen e investimeve të huaja direkte në Shqipëri si dhe të promovojë potencialin turistik të vendit.

Për arritjen e objektivave janë realizuar këto produkte:

**Produkti “Promovimi i Shqipërisë*”* (91007AA)**si destinacion investimesh/kujdesi ndaj investitorëve*,* u realizua në masën rreth 18 milion lekë.

**-Agjencia e Trajtimit të Koncesioneve (ATRAKO)**

Objektivi i këtij institucioni është nxitja e investimeve private për ofrimin e punëve dhe shërbimeve publike nëpërmjet kontratave të Koncesionit/PPP. Për arritjen e këtj objektivi është realizuar produkti si më poshtë:

**Produkti “Studime Fizibiliteti për projektet Koncesionare/PPP” (91007AD)** realizuarnë vlerën prej 3.8 milion lekë.

**-Qendra Kombëtare e Biznesit (QKB)**

Ky institucion ka objektiv kryesor regjistrimin dhe licensimin e bizneseve. Për periudhën janar - prill 2024 janë realizuar produktet e mëposhtme:

**Produkti “Shërbime të ofruara për bizneset sipas sistemit të Regjistrimit të Biznesit” (91007AI)** është realizuar në vlerën prej 21.5 milion lekë.

**Produkti “Shërbime të ofruara për bizneset sipas sistemit të Regjistrimit të Licencave” (91007AJ)** është realizuar në vlerën prej 2.6 milion lekë.

### **3.2.2.Programi i Mbështetjes për Mbikëqyrjen e Tregut, Infrastruktura e Cilësisë & Pronësia Industriale (Programi 04160)**

Programi i Mbështetjes për Mbikqyrjen e Tregut, Infrastrukturën dhe Cilësisë dhe Pronësinë Industriale financon institucionet si Drejtorinë e Përgjithshme të Standartizimit (DPS), Drejtorinë e Përgjithshme të Akreditimit (DPA), Drejtorinë e Përgjithshme të Metrologjisë (DPM), Inspektoratin Shtetëror të Mbikëqyrjes së Tregut (ISHMT), buxheti fillestar i të cilit është miratuar me ligjin 97/2023, në vlerën prej 368.8 milion lekë për shpenzimet korrente. Gjatë 4-mujorit, plani i buxhetit për këtë program u pakësua në vlerën prej 286.6 milion lekë si rezultat i Aktit Normativ nr.1 datë 20.02.2024. Plan i rishikuar për këtë program mbeti vlera e realizimi të buxhetit në fund të 4-mujorit 2024, realizimi i të cilit paraqitet sipas tabelës më poshtë:

 në mijë lekë



**-Drejtoria e Përgjithshme të Standartizimit (DPS**)

Misioni i këtij institucioni është të sigurojë plotësimin e nevojave të të gjitha palëve të interesuara për standarde teknike bashkëkohore në të gjitha fushat e ekonomisë në mbështetje të konkurrueshmërisë dhe reduktimit të barrierave teknike në tregti si dhe të rrisë nivelin e sigurisë së produkteve dhe proceseve në mbrojtje të shëndetit e jetës së personave, kafshëve dhe mjedisit.

Arritjet në 4-mujorin e parë të vitit 2024 i përkojnë adoptimit të 234 standardeve evropiane e ndërkombëtare si standarde shqiptare nga 230 të planifikuara ku të ndara sipas fushave i përkasin: 75-Sektorit CENELEC/IEC dhe 159-Sektorit CEN/ISO, buxheti i të cilit është realizuar në vlerën prej 10.2 milion lekë.

**-Drejtoria e Përgjithshme e Akreditimit (DPA)**

Objektivi i këtij institucioni është fuqizimi i funksionit menaxhues, në funksion të implementimit të sukseshëm të programit, konform kërkesave të kuadrit ligjor në fuqi.

Për arritjen e objektivit është realizuar fondi në vlerën 11.4 milion lekë nga 45.5 milion lekë nga plani total.

**-Drejtoria e Përgjithshme e Metrologjisë (DPM)**

Objektivi i këtij institucioni është rritja e shkallës së mbrojtjes të konsumatorit dhe shtetit nga matjet e pasakta nëpërmjet kryerjes se kalibrimeve dhe verifikimeve të mjeteve matëse që përdorin subjektet. Sigurimi i trasmetueshmërisë, gjurmueshmërisë së matjeve. Zhvillimi i infrastrukturës së integruar të matjeve duke marrë parasysh nevojat e Biznesit, Konsumatorit, Qeverisë dhe Industrisë.

Për arritjen e objektivit për 4-mujorin është realizuar përdorimi i buxhetit në vlerën rreth 31.4 milion lekë nga rreth 150.7 milion lekë.

**-Inspektorati Shtetëror i Mbikëqyrjes së Tregut (ISHMT)**

Misioni i këtij institucioni është garantimi i sigurisë së produkteve për konsumatorët të vendosura në treg dhe shërbim/përdorim nëpërmjet aktiviteteve mbikqyrëse sipas legjislacionit përkatës në fuqi. ISHMT është përgjegjëse për monitorimin e respektimit të të drejtave të pronësisë intelektuale si dhe të të drejtave të tjera sipas fushës së veprimtarisë institucionale.

Objektivi kryesor i këtij institucioni konsiston në zbatimin e kërkesave ligjore nga subjektet konforn legjislacionit në fuqi për ofrimin e produkteve, paisjeve/instalimeve të sigurta për konsumatorin, rritjen e ndërgjegjësimit të operatorëve ekonomikë mbi kriteret ligjore që duhet të zbatojnë në fushën e sigurisë së produkteve joushqimore, pronësisë intelektuale si dhe të konsumatorëve mbi të drejtat e tyre.

Realizimi buxhetit për këtë institucion përfshin këto produkte:

**Produkti “Inspektime”** **(91206AC),** mat numrin total të inspektimeve të kryera nga struktura me qëllim identifikimin e zbatimit të kërkesave ligjore nga subjektet/operatorët ekonomikë konform legjislacionit në fuqi për ofrimin e produkteve, paisje/instalime të sigurta për konsumatorin si dhe për respektimin e të drejtave të industrisë industriale si dhe rritjen e transparencës së tregut dhe praktikave tregtare për mbrojtjen e interesit ekonomik të konsumatorëve. Për periudhën janar-prill 2024 janë realizuar 1,005 inspektime nga 1,368 inspektime të planifikuara për 4-mujorin e parë të vitit 2024. Realizimi në raport me numrin e inspektimeve të planifikuara për të gjithë vitin buxhetor arrin 39% të totalit. Arsyet e mosrealizimit të nurmrit të inspektimeve të parashikuara për këtë përiudhë janë:

-Mosgjetja e subjekteve në adresën e gjeneruar nga sistemi E-inspektimi.

-Mbyllja e aktivitetit të subjektit i cili nuk reflektohet në sistemin E-inspektimi

-Moskryerja e inspektimit për shkak së aktiviteti nuk përputhet me objektin e inspektimit

-Angazhimet e tjera administrative.

Ky produkt është realizuar në vlerën prej 29.3 milion lekë.

Gjithashtu këtë 4-mujor, ISHMT ka realizuar të ardhura jashtë limitit nga gjobat rreth vlerës 3.8 milion lekë për periudhën janar-prill.

### **3.2.3.Programi i Sigurimeve Shoqërore (Programi 10220)**

Misioni i Sistemit të Sigurimeve Shoqërore është mbulimi me elementë të sigurimeve shoqërore të të gjithë popullsisë së vendit, rezidentëve ekonomikisht aktiv dhe akordimit për këta persona të përfitimeve pensionale, përfitimeve në rast sëmundjeje, në rast aksidentesh në punë, në rast barrëlindjeje, përfitime suplementare apo nga programe të veçanta të qeverisë, në momentin e lindjes së të drejtës dhe nevojës për to. Sistemi i sigurimeve shoqërore administrohet nga ISSH dhe misioni i tij është administrimi i Sigurimeve Shoqërore në përgjithësi dhe i politikave të pensioneve në veçanti, vendosja e personave të siguruar dhe përmirësimi i shërbimeve ndaj tyre në qendër të veprimtarisë, mbulimi i popullsisë me elementë të sigurimeve shoqërore në kohën kur lind kjo e drejtë, rritja e numrit të kontribuesve dhe grumbullimi i të ardhurave kontributive nga personat e vetëpunësuar në bujqësi dhe të siguruarit vullnetarë, përmirësimi i efiçencës në menaxhimin e fondeve të sigurimeve shoqërore, i fondeve përkohësisht të lira dhe fondit rezervë.

Për 4- mujorin e parë të vitit 2024 shpenzimet për përfitime u realizuan në masën 96% ndërkohë që pagesat e pensioneve kanë rrjedhur normalisht, sipas paraqitjes së personave për tërheqje dhe pa problematika.

Për periudhën janar-prill 2024 konstatohet se:

-Shpenzimet për skemën e detyrueshme kanë patur një mosrealizim rreth 2 milionë lekë më pak se parashikimi;

-Shpenzimet për programe të veçanta kanë patur tejkaluar planin në masën e 51milion lekëve;

-Shpenzimet në skemën suplementare kanë pasur mosrealizim prej rreth 259 milion lekë;

-Është treguar kujdes në respektimin e treguesve të programuar për shpenzimet administrative korrente apo shpenzimet kapitale, ku programi u realizua në masën 83% krahasuar me planin.

Të ardhurat nga kontributet e sigurimeve nën përgjegjësi të ISSH u realizuan në vlerë absolute me një tejkalim prej rreth + 269 milion lekë, ndërsa të ardhurat kontributive dhe të tjera nga ISSH për 4-mujorin e parë të vitit 2024 ishin programuar në shumën 44.8 milion lekë, ndërkohë që u realizuan në shumën 45.9 milion lekë. Për periudhën janar-prill 2024 ka pasur tejkalim në masën 2%krahasuar me planin.

Buxheti fillestar për këtë program është miratuar me ligjin 97/2023, në vlerën prej 36.6 miliard lekë, për shpenzimet korrente. Gjatë 4-mujorit, plani i buxhetit për këtë program u pakësua në vlerën prej 33.9 miliard lekë si rezultat i Aktit Normativ nr.1 datë 20.02.2024. Plan i rishikuar për këtë program mbeti vlera e realizimi të buxhetit në fund të 4-mujorit 2024, realizimi i të cilit paraqitet sipas tabelës më poshtë:

në mijë lekë



### **3.2.4.Programi i Tregut të Punës (Programi 10550)**

Programi i tregut të punës ka si qëllim nxitjen e mundësive për punë të denjë dhe rritjen e punësueshmërisë së forcave të punës nëpërmjet politikave të frytshme të tregut të punës si dhe nëpërmjet përputhjes së kërkesës me ofertën për punë nga shërbimet e punësimit ku përfshihen: informacioni për vendet e lira të punës; ndërmjetësimi për punësim; këshillimi dhe orientimi për karrierë; programet e nxitjes së punësimit; mbështetjes me të ardhura për të papunët nëpërmjet pagesës së papunësisë; programet e formimit profesional; ofrimi formimit profesional cilësor; nxitja e përfshirjes sociale dhe e kohezionit territorial; fuqizimi i qeverisjes së tregut të punës dhe i sistemeve të kualifikimeve.

Buxheti fillestar për këtë program është miratuar me ligjin nr. 97/2023, në vlerën prej 2.7 miliard lekë, për shpenzimet korrente. Gjatë 4-mujorit, plani i buxhetit për këtë program u pakësua në vlerën prej 2.3 miliard lekë si rezultat i Aktit Normativ nr. 1, datë 20.02.2024. Plan i rishikuar për këtë program mbeti vlera e realizimit të buxhetit në fund të 4-mujorit 2024, realizimi i të cilit paraqitet sipas tabelës më poshtë:

 në mijë lekë



### **3.2.5.Programi i Inspektimi në Punë (Programi 04170)**

Inspektimi në punë është programi që ka si qëllim garantimin e vendeve të denja të punës, të sigurta dhe të shëndetshme nëpërmjet një sistemi inspektimi profesional dhe të përgjegjshëm, si dhe promovimin e një kulturë në zbatim të legjislacionit të punës. Ky program siguron rritjen e mirëqenies në punë nëpërmjet inspektimeve për të siguruar zbatimin e legjislacionit të punës nga subjektet publike dhe

private në fushën e marrëdhënieve të punës, sigurisë dhe shëndetit në punë, përmirësimit të cilësisë së shërbimeve shoqërore duke plotësuar dhe zbatuar standartet ndërkombëtare.

ISHPSHSH është autoriteti shtetëror i ngarkuar me funksionet e inspektimit në fushën e marrëdhënieve të punës dhe shërbimeve shoqërore.

Buxheti fillestar për këtë program është miratuar me ligjin 97/2023, në vlerën prej 249.4 miliard lekë, për shpenzimet korrente. Gjatë 4-mujorit, plani i buxhetit për këtë program u pakësua në vlerën prej 199.5 milion lekë si rezultat i Aktit Normativ nr.1 datë 20.02.2024. Plan i rishikuar për këtë program mbeti vlera e realizimi të buxhetit në fund të 4-mujorit 2024, realizimi i të cilit paraqitet sipas tabelës më poshtë:

në mijë lekë



Ky program është fokusuar në produktet si më poshtë:

**Produkti “Inspektimet e realizuara nga ISHPSHSH” (91009AA),**

Ky produkt është realizuar gjatë periudhës janar- prill 2024 në vlerën prej 49.9 milion lekë.

Në këtë produkt mbulohen nevojat administrative të shpenzimeve utilitare, të ruajtjes, sigurisë, pagesat për taksa etj.

### **3.2.6.Programi i Arsimit të Mesëm Profesional (Programi 09240)**

Programi i Arsimit të Mesëm Profesional ka si qëllim zhvillimin e  një sistemi të arsimit dhe formimit profesional, që garanton arsim dhe formim profesional cilësor dhe gjithëpërfshirës nëpërmjet:

-Optimizimit të rrjetit të ofruesve, diversifikimit të ofertës për rritjen e aksesit në AFP.

-Rritjen e investimeve  në sistemin e AFP.

-Ngritjen e sistemit të kualifikimit dhe trajnimit të vazhduar të mësuesve dhe instruktoreve të AFP-së.

-Forcimin e lidhjeve me biznesin nëpërmjet të nxënit në vendin e punës (praktika, skema e çirakërisë etj.)

Buxheti fillestar për këtë program është miratuar me ligjin 97/2023, në vlerën prej 2.6 miliard lekë, për shpenzimet korrente. Gjatë 4-mujorit, plani i buxhetit për këtë program u pakësua në vlerën prej 2.1 milion lekë si rezultat i Aktit Normativ nr. 1, datë 20.02.2024. Plan i rishikuar për këtë program mbeti vlera e realizimi të buxhetit në fund të 4-mujorit 2024, realizimi i të cilit paraqitet sipas tabelës më poshtë:

 në mijë lekë



Ky program përmban këto produkte:

-Shpenzimet korrente.

**Produkti “Nxënës që ndjekin shkollat e AP” (91011AA**), për periudhën janar-prill 2024 është realizuar buxheti në vlerën prej 458.9 milion lekë.

**Produkti “Skeletkurikula profesionesh dhe kualifikimesh të hartuara” (91011AD)**, në këtë produkt janë në përfundim të procesit 4 skelekurikula, 8 rishikime, 10 materiale mësimore, të cilat janë realizuar në vlerën prej 3.8 milion lekë.

**Produkti “Standarde profesionesh dhe kualifikimesh të miratuara” (91011AE)**, gjatë përiudhës janar-prill 2024 janë realizuar 66 produkte në vlerën 4.8 milion lekë.

**Produkti “Mësues të trajnuar” (91209AF)** ka realizuar 26 ditë trajnimi, janë në proces hartimi testet e kualifikimit dhe janë përcaktuar vlerësuesit e jashtëm. Vlera e realizuar është 1.6 milion lekë.

**Produkti “Ofrues të AFP të mbështetur për sigurinë e cilësisë” (91011AI)**, kanë nisur aplikimet për procesin e akreditimit për ofruesit e AFP-së. Katër ofrues AFP-je janë në proces akreditimi, prej të cilëve 2 janë ofrues publikë AFP-je. Ky produkt është në proces për shkak të kohës së nevojshme të realizimit dhe për 4-mujorin ka realizim në vlerën prej 910 mijë lekë.

### **3.2.7.Programi i Strehimit (Programi 06190)**

Programi i srehimit konsiston në: hartimin, mbështetjen e zbatimit dhe monitorimin e politikave për sigurimin e strehimit të përballueshem dhe të përshtatshëm për individë e familje që nuk përballojnë dot kostot e strehimit në treg, përcakton rregulla të përgjithshme, norma e standarte dhe siguron financime për realizimin e politikave të programit.

Qëllimi i programit është të sigurojë përfshirjen sociale dhe ekonomike dhe një jetesë të sigurt, të shëndetshme dhe me dinjitet të individëve e familjeve që nuk kanë mundësi financiare të përballojnë strehimin në treg dhe në veçanti, të grupeve në pozita të pafavorizuara, përfshirë edhe shtresën e mesme që kontribuon në ekonomi dhe të rinjtë, nëpërmjet ofrimit të alternativave të strehimit të cilat janë, të arritshme, të përballueshme dhe të përshtatshme dhe nëpërmjet përmirësimit të kushteve të banimit.

Buxheti fillestar për këtë program është miratuar me ligjin nr. 97/2023, në vlerën prej 745 milion lekë, për shpenzimet korrente. Gjatë 4-mujorit, plani i buxhetit për këtë program u pakësua në vlerën prej 708.4 milion lekë si rezultat i Aktit Normativ nr. 1, datë 20.02.2024. Plan i rishikuar për këtë program mbeti vlera e realizimi të buxhetit në fund të 4-mujorit 2024, realizimi i të cilit paraqitet sipas tabelës më poshtë:

 në mijë lekë



Ky program përmban këto produkte:

-Shpenzimet korrente.

**Produkti “Kredi ekzistuese që subvencionohen” (91010AA)** subvencionon interesat e kredive për rreth 5,644 familje me vlerë të realizuar rreth 28.8 milion lekë.

**Produkti “Kredi të reja” (91010AB)** subvencionon kreditë e lehtësuara për familjet e reja, punonjës të administratës publike në momentin e lidhjes së kontratës me institucionin financiar. Për periudhën janar-prill 2024 janë bërë pjesë e skemës së kreditimit 104 familje të reja duke pasur realizim 7.8 milion ndaj fondit të planifikuar.

**Produkti “Bonus qiraje” (91010AC)**, në këtë produkt është planifikuar subvencionim qiraje, subvencionimin i qirasë në tregun e lirë dhe për Entin Kombëtar të Banesave. Thirrjes për subvencionim qiraje në tregun e lirë u janë përgjigjur 27 njësi të qeverisjes vendore.

**Produkti “Subvencionim qiraje për banorë të shpronësuar nga Unaza Tiranë” (91010AG)** subvencionon qiranë e familjeve që preken nga projekti i shpronësimit në Unazën e Madhe sipas VKM-së nr. 409, datë 16.06.2022 *“Për rregullat, mënyrat dhe afatet e trajtimit të poseduesve të ndërtimeve pa leje që nuk legalizohen”.* Parashikohet fondi prej rreth 108 milion lekë, por në periudhën janar-prill 2024 nuk ka realizim pasi procesi lidhet me dorëzimin e aplikimeve dhe plotësimin e dokumentacionit

### **4.ANALIZA FINANCIARE PËR APARATIN E MINISTRISË SË FINANCAVE**

Nisur nga fakti se Aparati i Ministrisë së Financave financohet nga 3 programe (01110 dhe 01120 dhe 01130), më poshtë paraqiten të dhënat buxhetore sipas klasifikimit ekonomik të detajuar në nivel program.

 në mijë lekë



Nga të dhënat e tabelës rezulton se buxheti për Aparatin e MF-së për 8-mujorin është realizuar në masën 34% ndaj planit vjetor, nga ku shpenzimet e personelit janë realizuar në masën 62% ndaj planit, shpenzimet korrente janë realizuar në masën 37%, shpenzimet kapitale me financim të brendshëm janë realizuar në masën 3% dhe shpenzimet kapitale me financim të huaj janë realizuar në masën 58% ndaj planit.

Me realizimin më të lartë të buxhetit paraqitet programi “*Planifikimi, Menaxhimi dhe Administrimi*” në masën 59%, ndjekur nga programi “*Ekzekutimi i Pagesave të Ndryshme*” me 15% dhe me realizimin më të ulët paraqitet programi “*Menaxhimi i Shpenzimeve Publike*” me 5%.

Krahasuar me të njëjtën periudhë të një viti më parë, për sa i takon realizimit të buxhetit ndaj planit vjetor kryeson realizimi i buxhetit për vitin 2023 në masën 39% ndaj planit vjetor por është e kundërta për sa i takon realizimit të buxhetit në vlerë pasi kryeson realizimi i buxhetit të vitit 2024 me 30.6 milion lekë më shumë se vlera e buxhetit e realizuar në vitin 2023.

Pavarsisht për sa përmendur më lart, vlen të theksohen arsyet e realizimit apo mosrealzimit të buxhetit për tëtë mujorin e vitit 2024 si më poshtë vijon:

Shpenzime personeli

Këto shpenzime për 8-mujorin janë realizuar në masën 62% ndaj planit total (programi 01110 realizuar në masën 73% dhe programi 01120 në masën 0%).

Referuar tabelës, vihet re se plani aktual i buxhetit për vitin 2024 për mbulimin e shpenzimeve për paga, sigurime për Aparatin e MF-së është i shpërndarë në dy programe (01110 dhe 01120), nga ku me realizim paraqitet vetëm programi 01110, pasi fillimisht realizohen fondet e programit 01110 e më pas vijohet me ato në programin 01120.

Duke marr shkas nga rekomandimet e lëna nga Kontrolli i Lartë i Shtetit por dhe me qëllim që realizimi i buxhetit të bëhet lehtesisht i zbatueshëm dhe monitorueshëm, Drejtoria e Buxhetit dhe Menaxhimit Financiar nëpërmjet shkresës nr. 5966/2, datë 02.05.2024 ka propozuar në Dokumentin e PBA 2025-2027, Faza I, që fondi i nevojshëm për mbulimin e pagave dhe sigurimeve për Aparatin e MF-së të parashikohet brenda një programi, konkretisht në programin “Planifikim, Menaxhim, Administrim” (01110).

Shpenzime korrente

Realizimi i ulët në masën prej 37% ndaj planit total (pa përfshirë fondet në obligim në masën 10% ndaj planit total) vjen për shkak të kohëzgjatjes që marrin procedurat e tenderimit deri të lidhja e kontratës sikurse paraqitur situata edhe në të njëjtën periudhë të një viti më parë, nga ku realizimi i këtyre shpenzimeve kulmon në muajt e fundit të vitit.

Financimi i brendshëm

-Për programin 01110, realizimi i ulët i investimeve vjen për shkak të ndarjes së fushave të përgjegjësisë shtetërore të Ministrisë së Financave dhe Ekonomisë përkatësisht me VKM nr. 30, datë 17.01.2024 “*Për përcaktimin e fushës së përgjegjësisë shtetërore të Ministrisë së Ekonomisë, Kulturës dhe Inovacionit*” dhe VKM nr. 31, datë 17.01.2024 “*Për përcaktimin e fushës së përgjegjësisë shtetërore të Ministrisë së Financave*”, që si rrjedhojë solli edhe ndarjen e godinës dhe aseteve të saj. Efekti i kësaj ndarje solli vonesa në kryerjen e procedurave për realizimin e projekteve si më poshtë:

**Projekti “Rikonstruksion i pjesshëm i Godinës MF-së”**

**Projekti “Blerje Pajisje Kompjuterike”**

**Projekti “Blerje Pajisje Zyre”**

-Për programin 01120, mosrealizimi i projektit *“Oponencë”,* sikurse raportuar nga ekipi i menaxhimit të këtij programi, vjen për shkak se ky projekt ishte parashikuar për kryerjen e oponencave të jashtme të studimeve te fizibilitetit për projekte të ndryshme investimesh në perputhje me percaktimet e Vendimit nr. 887, datë 27.12.2022 "*Për procedurat e menaxhimit të investimeve publike*", por me Vendimin nr. 70, datë 14.02.2024 në ndryshimet e Vendimit nr. 887 kryerja e oponences nuk është më kërkese e vendimit e si rrjedhojë fondi prej 175 milion lekë mbetet i lirë.

-Për programin 01130, realizimi i ulët vjen si rrjedhojë e afateve të marrëveshjeve në fuqi për Projektin *“Transferta kapitale për IBRD dhe IFC e të tjera”,* planifikuar për pagesën e detyrimeve vjetore të Republikës së Shqipërisë ndaj organizatave ndërkombëtare, realizimi i të cilave pritet në fund të vitit si dhe për shak të mosrealizimit të projektit *“TVSH, Zhdoganime”* (planifikuar për SASPAC, me qëllim përdorimin e tij për parafinancimin, bashkëfinancimin dhe pagesën e tatimit mbi vlerën e shtuar dhe detyrimeve doganore për projektet me financim të huaj), fond që menaxhohet nga Drejtoria e Përgjithshme e Buxhetit referuar kërkesave të institucioneve përfituese rast pas rasti.

Krahas realizimit të buxhetit për Aparatin e MF-së vlen të vlerësohet edhe pjesa e planit të buxhetit.

Krahasuar me të njëjtën përiudhë të një viti më parë, vihet re se plani i buxhetit për shpenzimet e personelit është rritur për shkak të shtimit të fondeve nga efekti i politikës së rritjes së pagave të vitit 2024 por vlen të theksohet ulja e shpenzimeve korrente në vlerën prej 123.4 milion lekë konkretisht në zërin 602, e cila ka patur impakt për sa i takon detyrimeve kontraktuale të lidhura gjatë viteve më parë, të cilat kanë kohëzgjatje dhe efekte financiare edhe për vitin 2024, si është shërbimi i kontratës së mirëmbajtjes së sistemit të thesarit dhe blerjes së licencës Oracle apo detyrimet që rrjedhin nga vendimet gjyqësore.

Për sa më lart, sjellim në vëmendjen tuaj se nisur nga plani i buxhetit të shpenzimeve korrente për vitin 2024, me qëllim shmangien e risqeve buxhetore janë paraqitur kërkesa shtesë në kuadër të rishikimit të buxhetit për zërin 602.

### **5. REALIZIMI PËR TË ARDHURAT JASHTË LIMITIT**

Krahas realizimit të shpenzimeve të financuara nga buxheti, gjatë 8-mujorit të viti 2024, Ministria e Financave ka kryer edhe shpenzime nga të ardhurat jashtë limit të paraqitura sipas tabelës më poshtë:

 në mijë lekë



### **6.P****ËRFUNDIME**

-Për programet e sistemit të ekonomisë, plani fillestar i buxhetit për shpenzimet korrente për vitin 2024 u miratuan nga Drejtoria e Përgjithshme e Buxhetit (DPB) me shkresën nr. 23989/1, datë 31.01.2024, në grupin 10, të Minstrisë së Financave.

-Në mbështetje të VKM-së nr. 31 datë 17.01.2024 “*Për përcaktimin e fushës së përgjegjësisë shtetërore të Ministrisë së Financave*”, VKM-së nr. 30 datë 17.01.2024 “*Për përcaktimin e fushës së përgjegjësisë shtetërore të Ministrisë së Ekonomisë, Kulturës dhe Inovacionit*” dhe Aktit Normativ nr. 1, datë 20.02.2024 plani i buxhetit për shpenzimet kapitale (financimi brendshëm dhe financimi i huaj) për vitin 2024 u miratua nga DPB me shkresën nr. 4350/1, datë 11.04.2024, në grupin 12, të Minstrisë së Ekonomisë dhe Kulturës dhe Inovacionit sipas detajimit të paraqitur nga kjo e fundit e si rrjedhojë realizimi i buxhetit për 4-mujorin përsa i takon shpenzimeve kapitale nuk është përfshirë në raportin monitorimit të Ministrisë së Financave.

-Për shkak të ndarjes së sistemit të ekonomisë nga sistemi i financave, me Aktin Normativ nr.1, datë 20.02.2024 fondet e përdoruara deri në fund të muajit prill 2024 mbetën në statusin plan-fakt në grupin 10 të MF-së, ndërsa pjesa e fondeve disponibël kaluan në favor të grup 12, Ministrisë së Ekonomisë, Kulturës dhe Inovacionit.

-Referuar të dhënave buxhetore të gjeneruara midis Sistemit Informatik Financiar të Qeverisë (SIFQ) dhe Sistemit Informatik të Menaxhimit Financiar Shqiptar (AFMIS) vihen re se në anekset e monitorimit të gjeneruara nga AFMIS nuk paraqiten të dhënat e art. 232 *“Transferta kapitale”* për programin 01130, përkatësisht në vlerën 600 milion lekë në “planin e rishikuar” dhe 25.7 milion lekë në “fakti për 8-mujorin” për llogari të vitit 2024.

 Duke ju falenderuar për bashkëpunimin,

 **SEKRETAR I PËRGJITHSHËM**

 **Besmir Beja**

Konceptoi: S. Isufi

Pranoi: E. Zoto

Konfirmoi: B. Qela

Data: 30.09.2024